ΣΩΜΑ ΟΡΚΩΤΩΝ

Α.Π.  1260                                                                        Αθήνα,  15  Μαίου  2013

Προς

τις Ελεγκτικές Εταιρείες

[με την παράκληση να ενημερώσετε σχετικά 

τους Ορκωτούς Ελεγκτές Λογιστές σας]

Θέμα:   ► Μεθοδολογία και Δειγματοληψία φορολογικού ελέγχου.

 ► Υπόδειγμα Έκθεσης Ανεξάρτητου Ορκωτού Ελεγκτή Λογιστή επί των λογιστικών καταστάσεων προς τους Διαχειριστές της  Κοινοπραξίας.

Κύριοι, 
Σας γνωστοποιούμε προς ενημέρωσή σας ότι το Εποπτικό Συμβούλιο κατά την υπ’ αριθμ. Ζ΄30/3/14.5.2013 συνεδρίασή του, ενέκρινε ομόφωνα τη γνώμη του Επιστημονικού Συμβουλίου του Σώματος Ορκωτών Ελεγκτών Λογιστών σχετικά με τα κατωτέρω θέματα:
Α.   Μεθοδολογία και Δειγματοληψία φορολογικού ελέγχου.
Β.  Υπόδειγμα Έκθεσης Ανεξάρτητου Ορκωτού Ελεγκτή Λογιστή επί των λογιστικών καταστάσεων προς τους Διαχειριστές της  Κοινοπραξίας.
Σας επισυνάπτουμε τα σχετικά Υποδείγματα.

Ο ΠΡΟΕΔΡΟΣ

ΤΟΥ ΣΩΜΑΤΟΣ ΟΡΚΩΤΩΝ ΕΛΕΓΚΤΩΝ ΛΟΓΙΣΤΩΝ

ΧΑΡΙΛΑΟΣ Π. ΑΛΑΜΑΝΟΣ

Ορκωτός Ελεγκτής Λογιστής

Συνημμ: 2

Εσωτερική Διανομή:

( Υπηρεσία Μητρώου Σ.Ο.Ε.Λ.
ΜΕΘΟΔΟΛΟΓΙΑ ΚΑΙ ΔΕΙΓΜΑΤΟΛΗΨΙΑ ΕΛΕΓΧΟΥ ΦΟΡΟΛΟΓΙΚΗΣ ΣΥΜΜΟΡΦΩΣΗΣ ΠΑΡ. 5 ΑΡΘΡΟΥ 82 Ν. 2238/1994
1. Πρόλογος 

Ο έλεγχος φορολογικής συμμόρφωσης, που προβλέπεται από την παρ. 5 του άρθρου 82 του ν. 2238/1994, διενεργείται με βάση τις διατάξεις της 1159/2011 και το πρόγραμμα ελεγκτικών εργασιών του παραρτήματος ΙΙΙ της προαναφερόμενης απόφασης του Υπουργού Οικονομικών. Όπως προβλέπεται στην παράγραφο 9 της από 16.11.2011 εγκυκλίου του ΥΠ.ΟΙΚ., στις περιπτώσεις κατά τις οποίες τα δείγματα και τα όρια ελέγχου, που προβλέπονται στο πρόγραμμα ελέγχου του παραρτήματος ΙΙΙ, απαιτούν κατά την επαγγελματική κρίση του Νόμιμου Ελεγκτή ή του Ελεγκτικού Γραφείου, ελεγκτικές εργασίες οι οποίες καθίστανται απρόσφορες για την αντιμετώπιση του κινδύνου των φορολογικών αντικειμένων, οι ανωτέρω δύνανται να πραγματοποιούν διαφορετικής έκτασης και φύσης ελεγκτικές εργασίες, με την προϋπόθεση πάντα ότι θα παρέχεται κατάλληλη τεκμηρίωση για την επάρκειά τους σε σχέση με την αντιμετώπιση του κινδύνου ουσιώδους ανακρίβειας, σύμφωνα με το Διεθνές Πρότυπο Εργασιών Διασφάλισης (ΔΠΕΔ) 3000. Ως εκ τούτου η ανάλυση που παρατίθεται κατωτέρω είναι εφαρμοστέα μόνο στις περιπτώσεις όπου αιτιολογημένα θεωρούνται ως απρόσφορες οι προβλεπόμενες από την ΠΟΛ 1159/2011 ελεγκτικές διαδικασίες ή/και τα οικεία δείγματα ελέγχου για την αντιμετώπιση του κινδύνου ουσιώδους ανακρίβειας ως προς τη συμμόρφωση της ελεγχόμενης οντότητας με τις διατάξεις φορολογικής νομοθεσίας.

2. Ελεγκτικός Κίνδυνος

Στην ανάλυση που ακολουθεί ο κίνδυνος του αναλαμβανόμενου Έργου Διασφάλισης (engagement risk) αναλύεται με βάση τα προβλεπόμενα  από τα Διεθνή Πρότυπα Ελέγχου για τον ελεγκτικό κίνδυνο (audit risk), που συνίσταται στη διατύπωση λανθασμένου συμπεράσματος από το νόμιμο ελεγκτή και την έκδοση μη ενδεδειγμένου τύπου έκθεσης.

Ο ελεγκτικός κίνδυνος (audit risk) είναι συνάρτηση του κινδύνου ουσιώδους ανακρίβειας (risk of material misstatement) και του κινδύνου μη εντοπισμού (detection risk). Η εκτίμηση των κινδύνων βασίζεται σε ελεγκτικές διαδικασίες συλλογής των αναγκαίων για το σκοπό αυτό πληροφοριών και ελεγκτικών τεκμηρίων που αποκτούνται κατά τη διάρκεια του ελέγχου. Η εκτίμηση των υφιστάμενων κινδύνων είναι κυρίως θέμα επαγγελματικής κρίσης παρά κάτι που μπορεί να μετρηθεί με ακρίβεια. 

Ο κίνδυνος ουσιώδους σφάλματος / ανακρίβειας περιλαμβάνει δύο συστατικά: τον ενδογενή κίνδυνο (inherent risk) και τον κίνδυνο δικλίδων (control risk). Ο ενδογενής κίνδυνος και ο κίνδυνος δικλίδων σφάλματος είναι οι κίνδυνοι που απορρέουν από τη φύση των λογαριασμών, συναλλαγών και της γενικότερης λειτουργίας της ελεγχόμενης οικονομικής οντότητας και υπάρχουν ανεξάρτητα από το διενεργούμενο έλεγχο, είτε των οικονομικών καταστάσεων ή τον έλεγχο της φορολογικής συμμόρφωσης. Ο κίνδυνος δικλίδων αντιπροσωπεύει τον κίνδυνο ένα ουσιώδες σφάλμα, είτε ως μεμονωμένο σφάλμα είτε συναθροιζόμενο από κοινού με άλλα σφάλματα, να λάβει χώρα (σε μια συναλλαγή ή κατηγορία συναλλαγών, υπόλοιπο λογαριασμού ή γνωστοποίηση), χωρίς να αποτραπεί ή εντοπιστεί και διορθωθεί εγκαίρως από τις εσωτερικές δικλίδες της ελεγχόμενης οντότητας.

Η στρατηγική ελέγχου για τον εντοπισμό και την εκτίμηση του κινδύνου ουσιώδους σφάλματος προϋποθέτει την κατανόηση του περιβάλλοντος της οικονομικής οντότητας, της φύσης των συναλλαγών και των υπολοίπων των λογαριασμών της και των σχετικών εσωτερικών δικλίδων. 

Κατά την εκτίμηση των κινδύνων, ο ελεγκτής προσδιορίζει εάν οποιοσδήποτε από τους εντοπιζόμενους  κινδύνους είναι, κατά την κρίση του, σημαντικός κίνδυνος. Κατά τη διαδικασία αξιολόγησης της σημαντικότητας των κινδύνων, εξετάζεται ενδεικτικά εάν ο εντοπιζόμενος /διαφαινόμενος κίνδυνος:

· Αφορά κίνδυνο απάτης 

· Σχετίζεται με σημαντικές αλλαγές που έλαβαν χώρα στην ελεγχόμενη οντότητα (οικονομικές, διοικητικές, λογιστικές κτλ).

· Απορρέει από την πολυπλοκότητα των συναλλαγών, ασυνήθεις συναλλαγές ή τη διενέργεια σημαντικών συναλλαγών με συνδεδεμένα μέρη (transfer pricing).

· Επηρεάζεται σε σημαντικό βαθμό από υποκειμενικότητα.
Ο κίνδυνος μη εντοπισμού αφορά τον κίνδυνο ο ελεγκτής να μην εντοπίσει ένα σφάλμα /ανακρίβεια που μπορεί να είναι ουσιώδες, είτε ως μεμονωμένο σφάλμα ή συναθροιζόμενο με άλλα σφάλματα.  Ο κίνδυνος μη εντοπισμού εξαρτάται από την αποτελεσματικότητα μιας ελεγκτικής διαδικασίας και του τρόπου εφαρμογής της από τον ελεγκτή.

Οι νόμιμοι  ελεγκτές διαχειρίζονται τον ελεγκτικό κίνδυνο μεταβάλλοντας τη φύση, την έκταση και το χρόνο εκτέλεσης των ελεγκτικών εργασιών και των μεθόδων απόκτησης ελεγκτικών τεκμηρίων. Ωστόσο, ο έλεγχος σχεδιάζεται και διενεργείται κατά τέτοιο τρόπο ώστε ο ελεγκτικός κίνδυνος να περιορίζεται σε τέτοιο ανεκτό επίπεδο που είναι, κατά την επαγγελματική κρίση του ελεγκτή, κατάλληλο για την έκδοση του ενδεδειγμένου τύπου έκθεσης φορολογικής συμμόρφωσης.

3. Οι αντιδράσεις του ελεγκτή στους εκτιμώμενους κινδύνους

Η εκτίμηση του ελεγκτή για τους εντοπισμένους κινδύνους ουσιώδους σφάλματος διαμορφώνει τη βάση για την επιλογή της κατάλληλης ελεγκτικής προσέγγισης, το σχεδιασμό και την εκτέλεση των αναγκαίων ελεγκτικών διαδικασιών. 

Με βάση την εκτίμηση του κινδύνου ουσιώδους σφάλματος ο ελεγκτής μπορεί να αποφασίσει ότι:

(α)
Η διενέργεια μόνο διαδικασιών ουσιαστικής επαλήθευσης (substantive procedures) είναι κατάλληλη. Οι Διαδικασίες Ουσιαστικής Επαλήθευσης είναι ελεγκτικές διαδικασίες σχεδιασμένες να εντοπίζουν ουσιώδη σφάλματα στις επιμέρους περιοχές ελέγχου και παραδοχές. Για το λόγο αυτό ο ελεγκτής μπορεί να εξαιρεί την επίδραση δικλίδων από τη σχετική εκτίμηση κινδύνου. Αυτό είναι πιθανό να οφείλεται στο ότι οι διαδικασίες του ελεγκτή για την εκτίμηση κινδύνου δεν έχουν εντοπίσει οποιεσδήποτε αποτελεσματικές δικλίδες σχετικές με τις εξεταζόμενες παραδοχές ή επειδή η δοκιμασία δικλίδων θα μπορούσε να είναι αναποτελεσματική. Ως εκ τούτου, για τους σκοπούς ελέγχου φορολογικής συμμόρφωσης της ελεγχόμενης οντότητας, ο ελεγκτής δεν είναι αναγκαίο να εξετάζει το σύστημα εσωτερικού ελέγχου εφόσον δεν προτίθεται να βασιστεί στη λειτουργική αποτελεσματικότητα των δικλίδων, κατά τον καθορισμό της φύσης, του χρόνου και της έκτασης των ουσιαστικών διαδικασιών.  
(β)
Μια συνδυασμένη προσέγγιση, η οποία χρησιμοποιεί τόσο τις διαδικασίες ουσιαστικής επαλήθευσης, όσο και τις δοκιμασίες δικλίδων. Η εκτέλεση δοκιμασιών δικλίδων (control testing) μπορεί να επιτύχει αποτελεσματικότερη αντιμετώπιση του εκτιμώμενου κινδύνου ουσιώδους σφάλματος, για συγκεκριμένες παραδοχές μόνο. Δοκιμασία δικλίδων είναι μια ελεγκτική διαδικασία σχεδιασμένη να αξιολογεί την επάρκεια και  λειτουργική αποτελεσματικότητα των υφιστάμενων δικλίδων στην αποτροπή ή τον εντοπισμό και τη διόρθωση ουσιωδών σφαλμάτων.

Σύμφωνα με την παράγραφο 18 του ΔΕΠ 330, ανεξάρτητα από τους εκτιμώμενους κινδύνους ουσιώδους σφάλματος, ο ελεγκτής πρέπει να σχεδιάζει και να εκτελεί ουσιαστικές διαδικασίες για κάθε ουσιώδη κατηγορία συναλλαγών, υπόλοιπο λογαριασμού και γνωστοποίηση. Συνεπώς στις περιπτώσεις όπου κατά την εκτέλεση του ελέγχου φορολογικής συμμόρφωσης αποφασισθεί να εκτελεσθούν διαφορετικής έκτασης ελεγκτικές εργασίες, σε σχέση με τις οριζόμενες στο πρόγραμμα ελέγχου, της ΠΟΛ 115/2011, αυτές θα πρέπει να περιλαμβάνουν και διεξοδικό έλεγχο (δοκιμασίες λεπτομερειών), καθώς οι ουσιαστικές αναλυτικές διαδικασίες, δεν αναμένεται να παρέχουν επαρκή διασφάλιση, αν δεν συνοδεύονται και από δοκιμασίες λεπτομερειών.

4. Τα διαθέσιμα μέσα του ελεγκτή για την επιλογή των μονάδων προς δοκιμασία.

Η επιλογή των ελεγκτικών διαδικασιών που θα διενεργηθούν βασίζεται κατά κύριο λόγο στην εκτίμηση του ελεγκτικού κινδύνου, όπως αυτός ορίστηκε παραπάνω. Όσο το εκτιμώμενο μέγεθος του ελεγκτικού κινδύνου αυξάνει, τόσο μεγαλύτερη γίνεται η ανάγκη για τη συλλογή και επεξεργασία περισσότερων και πιο αξιόπιστων ελεγκτικών τεκμήριων.

Κατά το σχεδιασμό ελέγχου των δοκιμασιών δικλίδων (test of controls) και των δοκιμασιών λεπτομερειών (test of details), ο ελεγκτής πρέπει να καθορίζει τα μέσα επιλογής των προς έλεγχο στοιχείων, που να είναι αποτελεσματικά για το σκοπό του ελέγχου του. Σύμφωνα με το ΔΠΕ 500 τα διαθέσιμα μέσα στον ελεγκτή για την επιλογή των μονάδων προς έλεγχο είναι:
·  Η επιλογή όλων των μονάδων (100% εξέταση).
· Στοχοθετημένη  επιλογή συγκεκριμένων μονάδων, και
· Ελεγκτική δειγματοληψία (στατιστική ή μη στατιστική)
Όπως αναλύεται στη συνέχεια, η εφαρμογή μίας ή συνδυασμού εκ των ανωτέρω επιλογών μπορεί να είναι ενδεδειγμένη ανάλογα με τις συγκεκριμένες περιστάσεις, όπως ο κίνδυνος ουσιώδους ανακρίβειας (σφάλματος) που σχετίζονται με την υπό έλεγχο παραδοχή (ισχυρισμός) και την πρακτικότητα και αποτελεσματικότητα των διαφορετικών επιλογών.
α) 
Επιλογή όλων των μονάδων: Ο ελεγκτής μπορεί να εξετάσει το συνολικό πληθυσμό μονάδων που απαρτίζουν μία κατηγορία συναλλαγών ή υπόλοιπο λογαριασμού. Η 100% εξέταση δεν είναι πιθανή στην περίπτωση ελέγχου δικλίδων. Ωστόσο, είναι περισσότερο σύνηθες για αναλυτικούς ελέγχους. Η 100% εξέταση μπορεί να είναι ενδεδειγμένη όταν, για παράδειγμα:
· Ο πληθυσμός αποτελείται από μικρό αριθμό μονάδων μεγάλης αξίας.
· Υπάρχει σημαντικός κίνδυνος και άλλα μέσα/επιλογές/λύσεις δεν παρέχουν επαρκή και κατάλληλα ελεγκτικά τεκμήρια ή 
· Είναι δυνατή χωρίς δυσανάλογη αύξηση του κόστους του ελέγχου (π.χ. έλεγχος αποσβέσεων).
β) 
Στοχοθετημένη επιλογή συγκεκριμένων μονάδων: Ο ελεγκτής μπορεί να επιλέξει συγκεκριμένες μονάδες από τον υπό εξέταση πληθυσμό. Οι μονάδες αυτές μπορεί να περιλαμβάνουν:
· Μεγάλης αξίας ή βασικές μονάδες του πληθυσμού. Ο ελεγκτής μπορεί να επιλέξει συγκεκριμένες μονάδες του πληθυσμού επειδή είναι μεγάλης αξίας, ή παρουσιάζουν κάποια  άλλα χαρακτηριστικά, για παράδειγμα, μονάδες που είναι ύποπτες, ασυνήθεις, ιδιαιτέρως επιρρεπείς σε κίνδυνο ή όπου υφίσταται ιστορικό λάθους.
· Όλες οι μονάδες του πληθυσμού πάνω από ορισμένο ποσό. Ο ελεγκτής μπορεί να εξετάσει μονάδες των οποίων η αξία υπερβαίνει ορισμένο ποσό, έτσι ώστε να επιβεβαιώσει ένα μεγάλο ποσοστό της συνολικής αξίας μιας κατηγορίας συναλλαγών ή υπολοίπου λογαριασμού.
· Μονάδες πληθυσμού για απόκτηση πληροφοριών. Ο ελεγκτής μπορεί να εξετάσει κονδύλια για να αποκτήσει πληροφορίες επί θεμάτων που σχετίζονται με τη φύση της οικονομικής μονάδας ή τη φύση επιμέρους συναλλαγών.
Η στοχοθετημένη επιλογή συγκεκριμένων μονάδων από μια κατηγορία συναλλαγών ή υπόλοιπο λογαριασμού, δεν συνιστά ελεγκτική δειγματοληψία. Τα αποτελέσματα των ελεγκτικών διαδικασιών που εφαρμόζονται σε μονάδες που έχουν επιλεγεί με αυτόν τον τρόπο δεν μπορούν να προβληθούν σε ολόκληρο τον πληθυσμό. Συνεπώς η επιλεκτική εξέταση συγκεκριμένων μονάδων δεν παρέχει ελεγκτικά τεκμήρια αναφορικά με το υπόλοιπο μέρος του πληθυσμού.
γ) 
Ελεγκτική δειγματοληψία : Η ελεγκτική δειγματοληψία σχεδιάζεται έτσι ώστε να καθίσταται δυνατή η εξαγωγή συμπερασμάτων για ολόκληρο τον υπό εξέταση πληθυσμό βάσει ελέγχου δείγματος που έχει ληφθεί από αυτόν.
5. Έλεγχος Εσωτερικών Δικλίδων

5.1
Θεμελιώδεις Εσωτερικές Δικλίδες

Την ευθύνη για την εύρυθμη λειτουργία ενός αποτελεσματικού συστήματος δικλίδων διαχείρισης και εσωτερικού ελέγχου τη φέρει η διοίκηση της ελεγχόμενης οντότητας. Η ύπαρξη και η αποτελεσματικότητα ενός τέτοιου συστήματος μειώνει τον ελεγκτικό κίνδυνο που διατρέχουν οι νόμιμοι ελεγκτές. Οι ελεγκτές εκτιμώντας τον ελεγκτικό κίνδυνο, εφόσον εκτιμούν ότι οι διαδικασίες ουσιαστικής επαλήθευσης (substantive procedures)  που προβλέπονται από την ΠΟΛ 1159/2011 είναι απρόσφορες για την αντιμετώπιση του ενυπάρχοντος κινδύνου ουσιώδους ανακρίβειας των ελεγχόμενων στοιχείων, έχουν τη δυνατότητα να περιλάβουν στον έλεγχό τους τις πιο κατάλληλες και σχετικές δικλίδες εσωτερικού ελέγχου (control procedures) από αυτές που εφαρμόζει η ελεγχόμενη οντότητα, με κριτήριο ποιες από αυτές ικανοποιούν καλύτερα τους σκοπούς του εκτελούμενου ελέγχου.

Οι ελεγκτές έχουν τη δυνατότητα, εξετάζοντας τις δικλίδες διαχείρισης και εσωτερικού ελέγχου να αξιολογούν ποιες από τις εφαρμοζόμενες από την ελεγχόμενη οντότητα δικλίδες είναι θεμελιώδεις (key control procedures) και σχετίζονται με την αντιμετώπιση συγκεκριμένου φορολογικού κινδύνου που έχει εντοπιστεί, με σκοπό να επικεντρώσουν το ελεγκτικό τους ενδιαφέρον σε αυτές με γνώμονα τις απαιτήσεις του έλεγχου φορολογικής συμμόρφωσης.

Με δεδομένο ότι οι νόμιμοι ελεγκτές αποκτούν τεκμήρια που τους παρέχουν διασφάλιση ότι ο ελεγκτικός κίνδυνος έχει μειωθεί σε ανεκτό επίπεδο, ο έλεγχος και η επιβεβαίωση της αποτελεσματικότητας των θεμελιωδών εσωτερικών δικλίδων, όπως εφαρμόζονται και λειτουργούν από την ελεγχόμενη οντότητα, μπορεί να μειώνει σε σημαντικό βαθμό την ανάγκη διενέργειας εκτεταμένων ελεγκτικών διαδικασιών ουσιαστικής επαλήθευσης και τεκμηρίωσης.

Ενδεικτικά παραδείγματα εσωτερικών δικλίδων που σχετίζονται με τη φορολογική συμμόρφωση της ελεγχόμενης οντότητας, παρατίθενται κατωτέρω:

α.
 Κατά την εισαγωγή\δημιουργία νέου κωδικού πελάτη, στο μηχανογραφικό σύστημα της ελεγχόμενης οντότητας, ορίζονται και οι προσήκοντες συντελεστές ΦΠΑ. Σε περίπτωση που εισάγεται στο σύστημα μειωμένος συντελεστής ΦΠΑ (π.χ. λόγω έδρας πελάτη σε νησί του Αιγαίου) συγκεντρώνονται τα σχετικά δικαιολογητικά. Η ανωτέρω διαδικασία κατά την αποδοχή νέου πελάτη ελέγχεται ανελλιπώς (για κάθε νέο πελάτη) από τον αρμόδιο υπάλληλο της ελεγχόμενης οντότητας που επιβεβαιώνει τεκμηριωμένα την ύπαρξη και την ορθότητα των απαιτούμενων δικαιολογητικών.

β.
Κατά την έκδοση τιμολογίου πώλησης το μηχανογραφικό σύστημα αυτόματα εφαρμόζει τον προσήκοντα συντελεστή ΦΠΑ, που είναι καταχωρημένος στο αρχείο (master data file) πελατών της ελεγχόμενης οντότητας και ισχύει για κάθε πελάτη ή κατηγορία πώλησης. Η επισκόπηση της ορθότητας των εφαρμοζόμενων συντελεστών ΦΠΑ ελέγχεται περιοδικά και με συνέπεια από τον αρμόδιο υπάλληλο που προσυπογράφει το σχετικό φύλο εργασίας μαζί με τον καθ’ ύλη αρμόδιο προϊστάμενο του που το εγκρίνει.

γ. 
Οι συντελεστές απόσβεσης καταχωρούνται στο μητρώο παγίων της ελεγχόμενης οντότητας και η ορθότητα της καταχώρησης (σύμφωνα με τους ισχύοντες φορολογικούς συντελεστές) ελέγχεται από τον προϊστάμενο λογιστηρίου, εκτυπώνοντας και υπογράφοντας συγκεντρωτική κατάσταση ελέγχου και επαλήθευσης της ορθότητας των χρησιμοποιούμενων συντελεστών απόσβεσης. 

δ. 
Η πρόσβαση στην εφαρμογή του μητρώου παγίων της ελεγχόμενης οντότητας, όπου είναι καταχωρημένοι οι ισχύοντες συντελεστές απόσβεσης, περιορίζεται σε κατάλληλα εξουσιοδοτημένα άτομα και σε τακτά χρονικά διαστήματα γίνεται επισκόπηση των τυχόν αλλαγών στα δικαιώματα πρόσβασης από τον προϊστάμενο του λογιστηρίου και τον οικονομικό διευθυντή, που συνυπογράφουν το υποστηρικτικό φύλο εργασίας.

ε.
Η διεύθυνση του λογιστηρίου τηρεί ημερολόγιο φορολογικών υποχρεώσεων με το οποίο παρακολουθεί τις προθεσμίες υποβολής των φορολογικών δηλώσεων και τακτοποίησης των σχετικών υποχρεώσεων. Το ημερολόγιο αυτό επισκοπείται και προσυπογράφεται περιοδικά από τον οικονομικό διευθυντή.

5.2 Μέθοδοι Ελέγχου Εσωτερικών Δικλίδων

Ο έλεγχος των εφαρμοζόμενων, από την ελεγχόμενη οντότητα, εσωτερικών δικλίδων διενεργείται κυρίως με τις ακόλουθες τέσσερις (4) μεθόδους:
· Διερεύνηση μέσω Ερωτημάτων (Inquiry). Η συγκεκριμένη μέθοδος συνίσταται κυρίως στην απόκτηση πληροφοριών από την ελεγχόμενη οντότητα μέσω ερωτημάτων.

· Παρατήρηση (Observation). Στην περίπτωση απουσίας έγγραφων στοιχείων τεκμηρίωσης της εφαρμογής και λειτουργίας μιας εσωτερικής δικλίδας, η μέθοδος της παρατήρησης θεωρείται μια κατάλληλη μέθοδος για τη συλλογή ελεγκτικών τεκμηρίων. Ακόμη, η συγκεκριμένη μέθοδος είναι κατάλληλη για την επιβεβαίωση της λειτουργίας εσωτερικών δικλίδων με υλική υπόσταση (physical controls).

· Εξέταση (Inspection). Κυρίως χρησιμοποιείται για να καθορίσει κατά πόσον λειτουργούν ικανοποιητικά εκπληρώνονται οι μη αυτοματοποιημένες μηχανογραφικά (χειροκίνητες) εσωτερικές δικλίδες (manual controls).

· Επανεκτέλεση (Reperformance). Γενικά παρέχει καλύτερη τεκμηρίωση από τις άλλες μεθόδους και ως εκ τούτου χρησιμοποιείται όταν ένας συνδυασμός των άλλων τριών μεθόδων (Διερεύνηση μέσω Ερωτημάτων, Παρατήρηση και Εξέταση) δεν παρέχει επαρκή και κατάλληλα ελεγκτικά τεκμήρια ότι μια εσωτερική δικλίδα λειτουργεί αποτελεσματικά.
5.3  Συχνότητα Εφαρμογής Εσωτερικών Δικλίδων και δείγματα (Εύρος) Ελέγχου τους

Το πλήθος των ελεγχόμενων στοιχείων, που επί του προκειμένου συνίσταται στον αριθμό των περιπτώσεων εξέτασης από τον ελεγκτή μίας διαδικασίας εσωτερικού ελέγχου (εσωτερική δικλίδα), όπως αυτή εφαρμόζεται από την ελεγχόμενη οντότητα, ώστε να τεκμηριώνεται από τον εξωτερικό έλεγχο ότι η υπό εξέταση εσωτερική δικλίδα λειτουργεί αποτελεσματικά, καθορίζεται και από τους παρακάτω παράγοντες:

· Τη συχνότητα (frequency) εκτέλεσης μιας μη αυτοματοποιημένης διαδικασίας εσωτερικού ελέγχου. Όσο πιο συχνά εκτελείται η σχετική διαδικασία, τόσο μεγαλύτερος είναι ο αριθμός των στοιχείων που θα πρέπει ελεγχθούν.

· Τη διάρκεια του χρόνου εφαρμογής της υπό εξέταση εσωτερικής δικλίδας. Ο αριθμός των στοιχείων που θα εξεταστούν για να ελεγχθεί η αποτελεσματικότητα της υπό εξέταση εσωτερικής δικλίδας εξαρτάται από το χρονικό ορίζοντα (length of time) εφαρμογής της ελεγχόμενης διαδικασίας.

· Τον αναμενόμενο βαθμό απόκλισης (deviation) από την υπό εξέταση δικλίδα. Όσο περισσότερες αποκλίσεις αναμένονται από την υπό εξέταση εσωτερική δικλίδα, τόσο μεγαλύτερος είναι ο αριθμός των στοιχείων που θα ελεγχθούν.

· Την καταλληλότητα (relevance) και αξιοπιστία (reliability) των ελεγκτικών τεκμηρίων που θα συγκεντρωθούν ώστε να διασφαλιστεί ότι η προς εξέταση εσωτερική δικλίδα αποτρέπει ή αποκαλύπτει και διορθώνει έγκαιρα ουσιώδεις ανακρίβειες και παραλείψεις (material misstatements) στο επίπεδο κάθε ελεγχόμενης παραδοχής (at the assertion level).

· Το επίπεδο διασφάλισης (assurance) που παρέχουν οι υπόλοιπες (άλλες) εσωτερικές δικλίδες σχετικά με το συγκεκριμένο ελεγκτικό κίνδυνο. Όσο μεγαλύτερο επίπεδο διασφάλισης αποκτά ελεγκτής από τις διάφορες άλλες εσωτερικές δικλίδες, τόσο λιγότερα είναι τα στοιχεία που θα ελέγξει για την υπό εξέταση εσωτερική δικλίδα.

· Το βαθμό αυτοματοποίησης των εσωτερικών δικλίδων ελέγχου που εφαρμόζει η ελεγχόμενη οντότητα. Εάν μια συγκεκριμένη εσωτερική δικλίδα εφαρμόζεται και διεκπεραιώνεται μη αυτοματοποιημένα (όχι μηχανογραφικά), ο αριθμός των στοιχείων που θα ελεγχθούν είναι σαφώς μεγαλύτερος, συγκρινόμενος με μια μηχανογραφικά αυτοματοποιημένη δικλίδα (computer based). Ο μεγαλύτερος αριθμός των ελεγχόμενων στοιχείων, για μια μη αυτοματοποιημένη εσωτερική δικλίδα, πηγάζει από το γεγονός ότι το περιθώριο λάθους και ενδεχόμενης ανακρίβειας είναι αρκετά μεγαλύτερο από ότι σε ένα αυτοματοποιημένο σύστημα διαχείρισης και ελέγχου.

· Το βαθμό εξάρτησης (dependence) των άλλων σημαντικών εσωτερικών δικλίδων από την υπό εξέταση εσωτερική δικλίδα. Όταν άλλες σημαντικές εσωτερικές δικλίδες βασίζονται στην υπό εξέταση δικλίδα, τόσο μεγαλύτερος είναι ο αριθμός των στοιχείων που θα ελεγχθούν.

· Τη φύση και την πολυπλοκότητα (nature and complexity) των εφαρμοζόμενων εσωτερικών δικλίδων. Σε γενικές γραμμές, όταν οι νόμιμοι ελεγκτές αντιμετωπίζουν πιο σύνθετες διαδικασίες διαχείρισης και εσωτερικού ελέγχου τότε χρειάζεται να ελεγχθούν περισσότερα στοιχεία.

· Τις πιθανές αλλαγές στο σχεδιασμό ή στη λειτουργία των εσωτερικών δικλίδων που εφαρμόζει η ελεγχόμενη οντότητα. 

Όπως αναφέρθηκε, οι μη αυτοματοποιημένες (μηχανογραφικά) εσωτερικές δικλίδες, που εφαρμόζονται με χειροκίνητο τρόπο, απαιτούν περισσότερα στοιχεία προς έλεγχο. Ο έλεγχος μη αυτοματοποιημένων δικλίδων θα μπορούσε κατ’ ελάχιστον να διενεργηθεί ως εξής:

	Συχνότητα εφαρμογής της εξεταζόμενης εσωτερικής δικλίδας (control)
	Αριθμός των προς έλεγχο περιπτώσεων

	Ετήσια
	1

	Τριμηνιαία
	2

	Μηνιαία
	2 έως 5

	Εβδομαδιαία
	5 έως 15

	Ημερήσια
	20 έως 30

	Πολλές φορές κάθε ημέρα
	25 έως 60


Οι νόμιμοι ελεγκτές μπορεί να αποφασίσουν να εξετάσουν ένα αριθμό περιπτώσεων ίσο ή κοντά στο χαμηλό άκρο του φάσματος, όπως αυτό απεικονίζεται στον παραπάνω πίνακα [π.χ. στην περίπτωση των εβδομαδιαία εφαρμοζόμενων εσωτερικών δικλίδων, η διαδικασία θα εξεταστεί από τον εξωτερικό ελεγκτή πέντε(5) ή κοντά στις πέντε (5) φορές], όταν:
· Ο εγγενής κίνδυνος (inherent risk) είναι χαμηλότερος,

· Η υπό εξέταση εσωτερική δικλίδα είναι συνηθισμένη και δεν απαιτεί υψηλό επίπεδο κρίσης,

· Η μέχρι τώρα γνώση του νόμιμου ελεγκτή από την αξιολόγηση του σχεδιασμού της υπό εξέταση εσωτερικής δικλίδας και από τους ελέγχους των προηγούμενων ετών είναι θετική,

· Τα αποτελέσματα των ελέγχων της διοίκησης σε σχέση με την υπό εξέταση εσωτερική δικλίδα είναι θετικά,

· Υπάρχουν αποτελεσματικές συμπληρωματικές εσωτερικές δικλίδες που λειτουργούν αποτελεσματικά σύμφωνα με τους ελέγχους της διοίκησης.
Δεν απαιτείται η ικανοποίηση όλων των παραπάνω συνθηκών/παραγόντων, προκειμένου να επιλέξει ο ελεγκτής έναν αριθμό περιπτώσεων ίσο ή κοντά στο χαμηλό άκρο του φάσματος.

Αντιθέτως, οι νόμιμοι ελεγκτές μπορεί να εξετάσουν έναν αριθμό περιπτώσεων ίσο ή κοντά στο υψηλό άκρο του φάσματος, όπως αυτό απεικονίζεται στον παραπάνω πίνακα [π.χ. στην περίπτωση των εβδομαδιαία εκτελούμενων διαδικασιών εσωτερικού ελέγχου, η εσωτερική δικλίδα θα εξεταστεί από τον εξωτερικό ελεγκτή δεκαπέντε (15) ή κοντά στις δεκαπέντε (15) φορές], όταν:
· Ο σχετικός εγγενής κίνδυνος (inherent risk) είναι υψηλότερος,

· Η υπό εξέταση εσωτερική δικλίδα είναι πολύπλοκη/σύνθετη και η επιτυχής εφαρμογή της απαιτεί σημαντική κρίση,

· Ο σχεδιασμός της υπό εξέταση εσωτερικής δικλίδας έχει αλλάξει ή δεν είχε κατάλληλα σχεδιαστεί κατά το προηγούμενο έτος,

· Δεν υπάρχουν άλλες σχετικές συμπληρωματικές εσωτερικές δικλίδες.
Αν από τη διενέργεια των προαναφερόμενων ελεγκτικών διαδικασιών, επί των λειτουργούντων εσωτερικών δικλίδων, δεν εντοπιστεί κανένα πρόβλημα και καμία εξαίρεση, τότε το εξαγόμενο συμπέρασμα, από τη διενεργηθείσα εργασία, θεωρείται κατ' αρχή ικανοποιητικό παρέχοντας ένα μέρος της αναγκαίας ελεγκτικής τεκμηρίωσης, μειώνοντας ανάλογα την έκταση της ελεγκτικής εργασίας ουσιαστικής επαλήθευσης.

Όταν όμως από τον έλεγχο εντοπιστεί ένας αριθμός αδυναμιών ή εξαιρέσεων οι νόμιμοι ελεγκτές θα πρέπει να εκτιμήσουν την έκταση και τη σημαντικότητα των αδυναμιών που εντοπίστηκαν και να προσδιορίσουν εάν:
· Οι ελεγκτικές διαδικασίες που έχουν διενεργηθεί επί των εξεταζόμενων εσωτερικών δικλίδων παρέχουν κατάλληλη διασφάλιση για τους σκοπούς του ελέγχου φορολογικής συμμόρφωσης,

· Πρόσθετες ελεγκτικές διαδικασίες επί των υφιστάμενων δικλίδων είναι αναγκαίες ή

· Οι πιθανοί κίνδυνοι ουσιώδους ανακρίβειας πρέπει να καλυφθούν με τη διενέργεια  διαδικασιών ουσιαστικής επαλήθευσης, όπως αυτές περιγράφονται παρακάτω.

6.  ΜΕΘΟΔΟΙ ΚΑΙ ΔΙΑΔΙΚΑΣΙΕΣ ΕΞΑΣΦΑΛΙΣΗΣ ΕΛΕΓΚΤΙΚΩΝ ΤΕΚΜΗΡΙΩΝ ΚΑΤΑ ΤΟΝ ΟΥΣΙΑΣΤΙΚΟ ΕΛΕΓΧΟ (substantive testing)
6.1 Διαδικασίες Ουσιαστικής Επαλήθευσης (substantive procedures)
Ο αντικειμενικός σκοπός των νόμιμων ελεγκτών είναι να αποκομίσουν επαρκή ελεγκτικά τεκμήρια, όσον αφορά στους εκτιμώμενους κινδύνους που μπορεί να οδηγήσουν σε ουσιώδη ανακρίβεια/σφάλματα, μέσω του σχεδιασμού και εκτέλεσης κατάλληλων ελεγκτικών διαδικασιών για την αντιμετώπιση των κινδύνων αυτών. Οι ελεγκτικές διαδικασίες ουσιαστικής επαλήθευσης διακρίνονται σε:

α. 
Δοκιμασίες Λεπτομερειών (test of details) ή διεξοδικό έλεγχο σε επιμέρους κατηγορίες συναλλαγών, υπόλοιπα λογαριασμών και γνωστοποιήσεις, και

β.
 
Διαδικασίες Ουσιαστικής Αναλυτικής Διερεύνησης (substantive analytical procedures).

Κατά την επιλογή των ουσιαστικών ελεγκτικών διαδικασιών για την απόκτηση επαρκών και κατάλληλων ελεγκτικών τεκμηρίων, οι νόμιμοι ελεγκτές λαμβάνουν υπόψη τους – μεταξύ άλλων – τον κίνδυνο ουσιώδους ανακρίβειας/σφάλματος, συμπεριλαμβανομένου του εκτιμώμενου κινδύνου εσωτερικών δικλίδων (controls risk), καθώς και την εκτιμώμενη/προσδωκώμενη αποτελεσματικότητα και το βαθμό αποδοτικότητας των θεμελιωδών εσωτερικών δικλίδων.  Οι νόμιμοι ελεγκτές χρησιμοποιούν την επαγγελματική τους κρίση κατά τη συλλογή των ελεγκτικών τεκμηρίων, λαμβάνοντας υπόψη τη φύση τους, το χρόνο συλλογής τους και το μέγεθος του δείγματος ανάλογα με την κάθε περίπτωση.   Ακολουθεί ανάλυση των μεθόδων απόκτησης ελεγκτικών τεκμηρίων, που δύνανται να συγκεντρώνουν οι νόμιμοι ελεγκτές πέραν των ρητά προβλεπόμενων στην ΠΟΛ 1159/2011. 

6.2 Ουσιαστική Αναλυτική Διερεύνηση
Οι Διαδικασίες Ουσιαστικής Αναλυτικής Διερεύνησης (Substantive Analytical Procedures) βασίζονται στην προσέγγιση των τεσσάρων φάσεων (Four Step Approach). Οι τέσσερις αυτές φάσεις είναι:

1) Ο προσδιορισμός της καταλληλότητας, η εκτίμηση της αξιοπιστίας των χρησιμοποιούμενων στοιχείων και η διαμόρφωση ανεξάρτητης προσδοκώμενης εκτίμησης.

2) Η οριοθέτηση του αποδεκτού περιθωρίου διακύμανσης.

3) Ο υπολογισμός της απόκλισης των πραγματικών τιμών από την προσδοκώμενη εκτίμηση.

4) Η διερεύνηση των αιτίων της απόκλισης και η συλλογή τεκμηρίων για την επεξήγηση αυτής της διαφοράς.
Οι γενικά παραδεκτοί τύποι Ουσιαστικής Αναλυτικής Διερεύνησης είναι οι εξής πέντε:
· Η Ανάλυση Τάσεων (trend analysis)

· Η Ανάλυση Αναλογιών με Δείκτες (ratio analysis)

· Η Εξέταση Λογικότητας (reasonableness tests)

· Η Ανάλυση Παλινδρόμησης και Συσχέτισης (regression analysis)
· Οι Αναλυτικές Μέθοδοι Ανίχνευσης (scanning analytics)

Οι τέσσερις πρώτες μέθοδοι κατατάσσονται ανάλογα με την ακρίβεια στην προσδοκώμενη εκτίμηση, από αυτή με τη χαμηλότερη, σε αυτή με την υψηλότερη ακρίβεια.  Η διαφορά των Αναλυτικών Μεθόδων Ανίχνευσης σε σχέση με τις υπόλοιπες μεθόδους, είναι ότι με τις Αναλυτικές Μεθόδους Ανίχνευσης  ο εξωτερικός ελεγκτής αναζητά στους λογαριασμούς ή σε άλλα στοιχεία της ελεγχόμενης οντότητας ασυνήθιστα κονδύλια, ενώ οι λοιπές μέθοδοι χρησιμοποιούνται για τον έλεγχο του συνολικού ποσού των εξεταζομένων λογαριασμών ή κύκλου συναλλαγών. 

Η εφαρμογή των Διαδικασιών Ουσιαστικής Αναλυτικής Διερεύνησης είναι περιορισμένης χρησιμότητας για τους σκοπούς του ελέγχου φορολογικής συμμόρφωσης της ελεγχόμενης οντότητας και μπορούν να χρησιμοποιηθούν περιορισμένα π.χ. στον επανυπολογισμό ύψους χαρτοσήμου, εφαρμόζοντας τον αντίστοιχο συντελεστή επί των εσόδων από ενοίκια, όπως και τον ορθό υπολογισμό των καταλογισμένων αποσβέσεων. Απαραίτητη προϋπόθεση για την ορθή εφαρμογή της ανωτέρω μεθόδου είναι η επίτευξη υψηλού επιπέδου ακρίβειας των σχετικών υπολογισμών, ακολουθώντας πιστά τις τέσσερις φάσεις  ελέγχου που περιγράφηκαν παραπάνω.

6.3  Δοκιμασίες Λεπτομερειών (Διεξοδικός Έλεγχος)

Οι μέθοδοι που δύναται να χρησιμοποιηθούν μεμονωμένα ή συνδυαστικά στο πλαίσιο δοκιμασιών λεπτομερειών αναλύονται παρακάτω.

6.3.1
Στοχοθετημένη Επιλογή
Η στοχοθετημένη επιλογή (Targeted Testing) εφαρμόζεται σε στοιχεία του υπό εξέταση πληθυσμού στοιχείων τα οποία διαθέτουν κοινά χαρακτηριστικά. Ο ελεγκτής για να επιλέξει τα ελεγχόμενα στοιχεία του πληθυσμού λαμβάνει υπόψη τα κατωτέρω κριτήρια:
· Τα ελεγχόμενα στοιχεία να είναι μεγάλης αξίας ή σημαντικά.
· Τα ελεγχόμενα στοιχεία  να είναι πάνω από ένα ορισμένο ποσό, ώστε να επαληθευτεί μεγάλο τμήμα της συνολικής αξίας ενός υπολοίπου λογαριασμού μιας κατηγορίας συναλλαγών ή δαπάνης. 
· Τα ελεγχόμενα στοιχεία  να εξυπηρετούν στην άντληση συγκεκριμένων πληροφοριών για τη φύση της οντότητας ή ορισμένων συναλλαγών.
Ο ελεγκτής μπορεί να επιλέξει να κάνει εφαρμογή της στοχοθετημένης επιλογής:

α. 
στο 100% των στοιχείων του πληθυσμού των ελεγχόμενων στοιχείων. Ως πληθυσμός δεν ορίζεται υποχρεωτικά το σύνολο ενός λογαριασμού, το σύνολο μιας κατηγορίας συναλλαγών ή δαπάνης αλλά και ένα υποσύνολο αυτών με κοινά χαρακτηριστικά μεταξύ των στοιχείων. Τα συγκεκριμένα χαρακτηριστικά εκτός από ποσοτικά μπορούν να είναι και χαρακτηριστικά τα οποία αντιπροσωπεύουν πληθυσμούς υψηλού κινδύνου ανεξαρτήτως ποσού. 

β. 
σε λιγότερο από το 100%. Σε αυτή την περίπτωση υπάρχουν δύο (2) μέθοδοι επιλογής δείγματος (μπορούν να χρησιμοποιηθούν και σε συνδυασμό μεταξύ τους).

i.        Βάση ποσοστού κάλυψης (coverage). Σε αυτή την περίπτωση  επιλέγεται μικρός αριθμός στοιχείων μεγάλης χρηματικής αξίας.

ii. Βάση κινδύνου (risk-based). Σε αυτή την περίπτωση επιλέγονται στοιχεία τα οποία έχουν ένα συγκεκριμένο χαρακτηριστικό υψηλού κινδύνου.

Τα αποτελέσματα των ελεγκτικών διαδικασιών που εφαρμόζονται στη στοχοθετημένη επιλογή ελεγχόμενων στοιχείων σε λιγότερο από το 100% του πληθυσμού, δεν μπορούν να προβληθούν στο σύνολο του ελεγχόμενου πληθυσμού. Εξαιτίας αυτού του γεγονότος, παραμένει στην επαγγελματική κρίση του ελεγκτή αν θα εφαρμόσει περαιτέρω ελεγκτικές διαδικασίες για τα στοιχεία του πληθυσμού που παραμένουν ανέλεγκτα μετά το πέρας της διαδικασίας της στοχοθετημένης επιλογής. Ο ελεγκτής για να εκτιμήσει το αποτέλεσμα των διαδικασιών πριν αποφασίσει τη διεύρυνση του διεξοδικού ελέγχου, θα πρέπει να λάβει υπόψη τα αποτελέσματα του ελέγχου των εσωτερικών δικλίδων  και των διαδικασιών αναλυτικής διερεύνησης, καθώς και τα πορίσματα που έχουν προκύψει από τις ελεγκτικές διαδικασίες στοχοθετημένης επιλογής και τις λοιπές ελεγκτικές εργασίες συμπεριλαμβανομένων εργασιών που έχουν πραγματοποιηθεί σε συσχετιζόμενα κονδύλια.  Ουσιαστικά, πέραν του μεγέθους του ανέλεγκτου ποσού του υπό εξέταση πληθυσμού στοιχείων, παράγοντες όπως η σημαντικότητα των μη διορθωμένων σφαλμάτων, η αποτελεσματικότητα της διοίκησης και οι εσωτερικές δικλίδες που έχει θέσει αυτή για την πρόληψη κινδύνων, η εμπειρία από προηγούμενους ελέγχους, η αξιοπιστία των παρεχόμενων πληροφοριών και στοιχείων που τίθενται υπόψη του ελεγκτή,  καθώς και η κατανόηση της οντότητας και του περιβάλλοντος αυτής, επηρεάζουν άμεσα την απόφαση του ελεγκτή για το εάν έχουν αποκτηθεί τα απαραίτητα ελεγκτικά τεκμήρια για το σύνολο του ελεγχόμενου πληθυσμού.
Επιπρόσθετα, ενδέχεται να επιλεγούν προς επαλήθευση και συναλλαγές οι οποίες δεν είναι σημαντικού ποσού ή ιδιαίτερα υψηλού κινδύνου, μόνο και μόνο για να εξασφαλιστεί στον έλεγχο το στοιχείο της μη προβλεψιμότητας στον εντοπισμό εξαιρέσεων ή/ και περιπτώσεων απάτης.
6.3.2 Ελεγκτική Δειγματοληψία

 Ελεγκτική Δειγματοληψία (Audit Sampling) είναι η εφαρμογή ελεγκτικών διαδικασιών σε ένα αντιπροσωπευτικό τμήμα ενός πληθυσμού στοιχείων (μικρότερου του 100% των στοιχείων που απαρτίζουν τον υπό εξέταση πληθυσμό), με σκοπό να εξαχθεί ένα συμπέρασμα για το σύνολο των στοιχείων του πληθυσμού από τον οποίο επιλέχθηκε το εξετασθέν δείγμα.

Η Ελεγκτική Δειγματοληψία είναι κατάλληλη όταν:

· Ο πληθυσμός των ελεγχόμενων στοιχείων αποτελείται από μεγάλο αριθμό στοιχείων, π.χ. μεγάλο πλήθος παραστατικών για πραγματοποιημένες δαπάνες η κάθε μία από τις οποίες έχει μικρή αξία.

· Μετά από τον έλεγχο των εσωτερικών δικλίδων (controls), των Διαδικασιών Ουσιαστικής Αναλυτικής Διερεύνησης (substantive analytical procedures) και των Δοκιμασιών Λεπτομερειών (tests of details), το επίπεδο του εγγενούς κινδύνου όσο και του κίνδυνου εσωτερικού ελέγχου παραμένουν σε υψηλό επίπεδο. 

· Άλλα μέσα ή εναλλακτικές μέθοδοι ελέγχου δεν παρέχουν έγκυρα, επαρκή και κατάλληλα ελεγκτικά τεκμήρια.

Πέραν των προβλεπόμενων δειγμάτων ελέγχου από την ΠΟΛ 1159/2011, οι μέθοδοι της εφαρμοζόμενης Ελεγκτικής Δειγματοληψίας μπορεί να είναι η Στατιστική και η Μη Στατιστική δειγματοληψία. Τα διεθνή ελεγκτικά πρότυπα αναγνωρίζουν και αποδέχονται τόσο τη Στατιστική όσο και τη Μη Στατιστική επιλογή των ελεγχόμενων στοιχείων, συνεπώς η επάρκεια της ελεγκτικής τεκμηρίωσης δεν εξαρτάται από την ακολουθούμενη από τον ελεγκτή μέθοδο επιλογής του εξεταζόμενου δείγματος. Η επιλογή της μεθόδου εναπόκειται στην κρίση των ελεγκτών με βάση τις υπάρχουσες κάθε φορά περιστάσεις.

6.3.3 Βήματα Ελεγκτικής Δειγματοληψίας
Βήμα 1: Καθορισμός των σκοπών του ελέγχου 
Η ελεγκτική δειγματοληψία σχεδιάζεται με βάση τους σκοπούς των εκτελούμενων διαδικασιών ουσιαστικής επαλήθευσης. Οι σκοποί του ελέγχου φορολογικής συμμόρφωσης καθορίζονται από τα συμπεράσματα που πρέπει να εξαχθούν για τον πληθυσμό των ελεγχόμενων στοιχείων. Αυτό επιτυγχάνεται με την εξέταση των παραδοχών που σχετίζονται με τα ελεγχόμενα δεδομένα (π.χ. στόχος μπορεί να είναι η επαλήθευση της παραγωγικότητας μιας δαπάνης ή/και η επιβεβαίωση της ακρίβειας μίας συναλλαγής).
Βήμα 2: Προσδιορισμός ελεγχόμενου πληθυσμού και της κατάλληλης δειγματοληπτικής μονάδας
Κατ’ αρχή πρέπει να γίνει ορισμός του ελεγχόμενου πληθυσμού, δηλαδή επιλογή του συνόλου των στοιχείων με κοινά χαρακτηριστικά ποιοτικής φύσης (π.χ. συναλλαγές που διενεργήθηκαν σε ορισμένη χρονική περίοδο κατά την οποία εφαρμοζόταν το ίδιο σύστημα εσωτερικών δικλίδων). 

Ταυτόχρονα, πρέπει να επιβεβαιωθεί η πληρότητα του ελεγχόμενου πληθυσμού (completeness) από τον οποίο θα επιλεγεί το υπό εξέταση δείγμα. Παραδείγματος χάρη, αν το δείγμα  επιλεγεί από ένα ισοζύγιο λογαριασμών, θα πρέπει να επιβεβαιωθεί ότι το υπόλοιπο των εξεταζόμενων λογαριασμών της γενικής λογιστικής, συμφωνούν με τα δηλούμενα στοιχεία των οικείων φορολογικών δηλώσεων.

Στη συνέχεια καθορίζεται η «Μονάδα Δειγματοληψίας» (sampling unit) δηλαδή επιλέγεται το συγκεκριμένο στοιχείο του πληθυσμού, το οποίο κατά την κρίση του ελεγκτή, θα επιτρέψει την  διεξαγωγή της ελεγκτικής αυτής διαδικασίας με τον πιο αποτελεσματικό και αποδοτικό τρόπο.

Παραδείγματος χάρη, Μονάδα Δειγματοληψίας μπορεί να αποτελεί ένα στοιχείο εξόδου (π.χ απόσβεση ενός περιουσιακού στοιχείου, υπολογισμός μιας συναλλαγματικής διαφοράς κλπ), ένα τιμολόγιο αγοράς ή παροχής υπηρεσιών, ένα τιμολόγιο πώλησης/δελτίο αποστολής ή ένα πιστωτικό τιμολόγιο έκπτωσης ή επιστροφής αγαθών.
Ακολουθεί η προκαταρκτική εκτίμηση:
-  Της συνολικής αξίας και της φύσης του πληθυσμού των ελεγχόμενων στοιχείων.
-  Του πλήθους των στοιχείων που αποτελούν το συγκεκριμένο αντικείμενο ελέγχου.
-  Της ομοιογένειας ή ανομοιογένειας των στοιχείων του ελεγχόμενου πληθυσμού.
Επιπλέον πρέπει να βεβαιωθεί ότι η πηγή από την οποία θα επιλεγεί το δείγμα είναι κατάλληλη για το σκοπό του ελέγχου. Παραδείγματος χάρη, αν ο σκοπός του ελέγχου αφορά την εξαγωγή συμπεράσματος για τον εάν έχουν τιμολογηθεί όλα τα αγαθά τα οποία έχουν αποσταλεί σε πελάτες, δεν θα ήταν σωστό το δείγμα να επιλεγεί από το γενικό καθολικό του λογαριασμού «Πωλήσεις», αλλά από τον πληθυσμό των εκδοθέντων δελτίων αποστολής.

Στα πλαίσια αυτής της διαδικασίας ενδείκνυται ο αποκλεισμός μεμονωμένων σημαντικών στοιχείων από τον ελεγχόμενο πληθυσμό, από τον οποίο θα αντληθεί το προς επιλογή δείγμα, τα οποία από μόνα τους θα ήταν χρήσιμο να ελεγχθούν μέσω Στοχοθετημένης Επιλογής (targeted testing). Τα στοιχεία τα οποία ελέγχονται με την εφαρμογή Στοχοθετημένης Επιλογής είναι αυτά στα οποία μία ενδεχόμενη ανακρίβεια θα υπερέβαινε το ποσό της ανακρίβειας που θα μπορούσε να γίνει αποδεκτό στον πληθυσμό. Ένα στοιχείο μπορεί να είναι μεμονωμένα σημαντικό είτε λόγω της φύσης του (δηλαδή του κινδύνου) είτε λόγω της αξίας του.

Επίσης θα πρέπει να αποκλειστούν από τον πληθυσμό, από τον οποίο θα αντληθεί το δείγμα ελέγχου, και τα στοιχεία ασήμαντου και /ή χαμηλού επιπέδου εγγενούς κινδύνου. Τα ποσά αυτά συνήθως δεν θα υπερβαίνουν το σαφώς ασήμαντο μέγεθος.
Βήμα 3: Ορισμός της Ανακρίβειας 
Ανακρίβεια (Misstatement) είναι η διαφορά μεταξύ των στοιχείων που έχουν καταχωρηθεί στα βιβλία και τις φορολογικές δηλώσεις της ελεγχόμενης οντότητας, και των ποσών που υποστηρίζονται με αξιόπιστα ελεγκτικά τεκμήρια από την εκτέλεση του δειγματοληπτικού ελέγχου.

Προκειμένου να διεξαχθεί αποτελεσματικά ελεγκτική δειγματοληψία, είναι απαραίτητο να οριστεί ρητά τι συνιστά ανακρίβεια πριν την έναρξη του δειγματοληπτικού ελέγχου. 

Εξαιρετικά περιορισμένος ή πάρα πολύ ευρύς ή/και ασαφής ορισμός της ανακρίβειας συνεπάγεται αναποτελεσματική ή ανεπαρκή δειγματοληψία, π.χ. τυπικές παρεκκλίσεις δεν συνιστούν κατ’ ανάγκη ουσιώδη ανακρίβεια.
Βήμα 4: Προσδιορισμός του μεγέθους του δείγματος ελέγχου
Για να καθοριστεί ο αριθμός των στοιχείων που θα επιλεγούν ως δείγμα ελέγχου, λαμβάνεται υπόψη η Ανεκτή Ανακρίβεια (tolerable misstatement)
, η Εκτιμώμενη Ανακρίβεια (estimated misstatement) 1, ο Ελεγκτικός Κίνδυνος (audit risk), τα χαρακτηριστικά του υπό εξέταση πληθυσμού, καθώς και οι υπόλοιπες ελεγκτικές εργασίες που έχουν εκτελεστεί για τον ίδιο λογαριασμό. Χρησιμοποιώντας την επαγγελματική κρίση καθορίζεται το κατάλληλο μέγεθος του υπό εξέταση δείγματος.

Κατά το σχεδιασμό του μεγέθους του προς επιλογή δείγματος, ο ελεγκτής πρέπει να λάβει υπόψη του την εκτίμηση του κινδύνου ουσιώδους σφάλματος. Όσο υψηλότερη είναι η εκτίμηση του κινδύνου ουσιώδους σφάλματος από τον ελεγκτή, τόσο μεγαλύτερο χρειάζεται να είναι το μέγεθος του δείγματος.  Συνεπώς απαιτείται από τον ελεγκτή να καθορίσει τη σχέση μεταξύ των διαφόρων επιπέδων κινδύνου ουσιώδους σφάλματος [Μέσο (Moderate), Υψηλό (High), Χαμηλό (Low)] και του αντίστοιχου επιπέδου εμπιστοσύνης που θα λάβει υπόψη του για τον καθορισμό των μεγεθών δείγματος.
Ελεγκτική Διασφάλιση και Δειγματοληπτικός Κίνδυνος
Ο Συντελεστής  Εμπιστοσύνης (assurance factor) καθορίζεται με βάση την ελεγκτική κρίση και το επίπεδο Απαιτούμενης Ελεγκτικής Διασφάλισης (level of assurance). Το επίπεδο Απαιτούμενης Ελεγκτικής Διασφάλισης εξαρτάται από τον υφιστάμενο εγγενή κίνδυνο και το επίπεδο διασφάλισης που έχει αποκτηθεί από τις εναλλακτικές της δειγματοληψίας, ελεγκτικές διαδικασίες που περιλαμβάνουν τον έλεγχο εσωτερικών δικλίδων (controls), τις Διαδικασίες Ουσιαστικής Αναλυτικής Διερεύνησης (substantive analytical procedures), καθώς και το Διεξοδικό Έλεγχο (Δοκιμασίες Λεπτομερειών - tests of details).
Ο Δειγματοληπτικός Κίνδυνος (sampling risk) είναι ο κίνδυνος που απορρέει από την εφαρμογή των δειγματοληπτικών μεθόδων και συνίσταται στο να διαφέρουν τα συμπεράσματα του ελέγχου που προκύπτουν από τη διαδικασία ελεγκτικής δειγματοληψίας, από τα συμπεράσματα που θα προέκυπταν εάν η ελεγκτική διαδικασία είχε εφαρμοσθεί σε όλα τα στοιχεία του λογαριασμού ή του εξεταζόμενου πληθυσμού. Δηλαδή είναι ο κίνδυνος ύπαρξης Ουσιώδους Ανακρίβειας/σφάλματος  στον ελεγχόμενο πληθυσμό, ενώ τα αποτελέσματα του δειγματοληπτικού ελέγχου είναι αποδεκτά.
Η συσχέτιση μεταξύ του επιπέδου Απαιτούμενης Ελεγκτικής Διασφάλισης και του Δειγματοληπτικού Κίνδυνου είναι αρνητική (αντίστροφη). Όσο μεγαλύτερο είναι το επίπεδο της Απαιτούμενης Διασφάλισης από τις δειγματοληπτικές μεθόδους, τόσο μεγεθύνονται τα δείγματα ελέγχου και κατά συνέπεια περιορίζεται ο Δειγματοληπτικός Κίνδυνος.

Παρ’ όλα αυτά, Δειγματοληπτικός Κίνδυνος υπάρχει και όταν στα επιλεγέντα για έλεγχο στοιχεία δεν έχει εντοπιστεί καμία παρατυπία ή λάθος. Ο κίνδυνος αυτός είναι μεγαλύτερος όταν εντοπίζονται ανακρίβειες λιγότερες από αυτές που περιέχονται πράγματι στον πληθυσμό των ελεγχόμενων στοιχείων. Ο Δειγματοληπτικός Κίνδυνος συσχετίζεται αρνητικά με το Συντελεστή Εμπιστοσύνης.
Επίπτωση Επιπέδου Ανεκτής Ανακρίβειας και Εκτιμώμενης Ανακρίβειας στο μέγεθος του δείγματος ελέγχου
Αφού καθοριστεί το επίπεδο της Απαιτούμενης Ελεγκτικής Διασφάλισης (level of assurance), ο καθορισμός του μεγέθους του αναγκαίου δείγματος για τη επίτευξη επαρκούς τεκμηρίωσης επηρεάζεται από την διαφορά μεταξύ της Ανεκτής Ανακρίβειας και της Εκτιμώμενης Ανακρίβειας. Όσο μικραίνει η παραπάνω διαφορά τόσο περισσότερη ακρίβεια συμπεράσματος απαιτείται από την εξέταση του δείγματος ελέγχου και συνεπώς καθίσταται αναγκαία η αύξηση του μεγέθους του εξεταζόμενου δείγματος.
Ανεκτή Ανακρίβεια (tolerable misstatement) είναι το μέγιστο ποσό ανακρίβειας που μπορεί να γίνει αποδεκτό σε σχέση με τα εξεταζόμενα στοιχεία (π.χ. μια κατηγορία δαπάνης ή άλλος υποπληθυσμός στοιχείων) με το οποίο όμως (επίπεδο ανακρίβειας) παραμένει βάσιμο το συμπέρασμα (τεκμαίρεται) ότι έχει προκύψει επαρκές επίπεδο διασφάλισης ότι τα εξεταζόμενα στοιχεία δεν περιέχουν ουσιώδη ανακρίβεια. Η μείωση του επιπέδου της Ανεκτής Ανακρίβειας αποτελεί ανάγκη σε καταστάσεις αυξημένου κινδύνου,  οπότε καθίσταται αναγκαία η αύξηση του μεγέθους των δειγμάτων ελέγχου. Η αύξηση του επιπέδου της Ανεκτής Ανακρίβειας επιφέρει μείωση του μεγέθους των δειγμάτων ελέγχου. Το επίπεδο της Ανεκτής Ανακρίβειας είναι ένα μέγεθος που προσδιορίζεται με βάση την ελεγκτική κρίση.
Η Ανεκτή Ανακρίβεια δεν μπορεί να υπερβαίνει το Ουσιώδες Μέγεθος Εκτέλεσης (performance materiality). Μπορεί επίσης να είναι μικρότερη από το Ουσιώδες Μέγεθος Εκτέλεσης όταν χρειάζεται να δοθεί μεγαλύτερη προσοχή σε ποιοτικά χαρακτηριστικά ενός λογαριασμού. Σημειώνεται ότι το Ουσιώδες Μέγεθος Εκτέλεσης αποτελεί το ανώτατο επίπεδο Ανεκτής Ανακρίβειας, στο επίπεδο των συνολικών μεγεθών των ελεγχόμενων στοιχείων, ώστε στην έκθεση ελέγχου να μπορεί να πιστοποιηθεί ότι τα ελεγχόμενα στοιχεία είναι απαλλαγμένα από Ουσιώδη Ανακρίβεια. 
Εκτιμώμενη Ανακρίβεια (estimated misstatement) είναι η εκ των προτέρων διαμορφωθείσα (προκαθορισμένη) υποκειμενική εκτίμηση των νόμιμων ελεγκτών για το επίπεδο ανακρίβειας που περιέχεται σε ένα λογαριασμό ή πληθυσμό ελεγχόμενων στοιχείων. Αυτή η εκτίμηση έχει καθοριστεί πριν από την εκτέλεση των δειγματοληπτικών διαδικασιών με βάση την ελεγκτική κρίση, λαμβάνοντας υπόψη παράγοντες όπως τα επιχειρησιακά χαρακτηριστικά της ελεγχόμενης οντότητας, τα αποτελέσματα προηγούμενων ελέγχων, καθώς και τα αποτελέσματα των ελεγκτικών διαδικασιών του  ελέγχου της τρέχουσας χρήσης. Η Εκτιμώμενη Ανακρίβεια είναι ένα σημαντικό συστατικό στοιχείο για τον υπολογισμό των αποτελεσμάτων του δείγματος ελέγχου και συνεπώς είναι απαραίτητη μια εύλογη εκτίμηση του επιπέδου της εκτιμώμενης ανακρίβειας. Όταν η Εκτιμώμενη Ανακρίβεια αυξάνεται τότε αυξάνεται και το μέγεθος του δείγματος που πρέπει να ελεγχθεί. Αντιστρόφως, όταν η Εκτιμώμενη Ανακρίβεια είναι περιορισμένη τότε μειώνεται και το μέγεθος του δείγματος που πρέπει να ελεγχθεί.

Σχέση ανάμεσα στο επίπεδο Ανεκτής Ανακρίβειας και Εκτιμώμενης Ανακρίβειας
Η διαφορά ανάμεσα στην Ανεκτή Ανακρίβεια και την Εκτιμώμενη Ανακρίβεια αποτελεί μέτρο ακρίβειας των πορισμάτων της ελεγκτικής δειγματοληψίας. Η ανωτέρω διαφορά αποτελεί παράγοντα – κλειδί όταν αποφασίζεται ποιο θα είναι το κατάλληλο μέγεθος του δείγματος για ένα συγκεκριμένο επίπεδο διασφάλισης. 

Όσο μικρότερο είναι το εύρος ανάμεσα στην Ανεκτή Ανακρίβεια και στην Εκτιμώμενη Ανακρίβεια, τόσο πιο ακριβής χρειάζεται να είναι η ελεγκτική εκτίμηση για την ανακρίβεια στον ελεγχόμενο πληθυσμό. Μεγαλύτερα μεγέθη δείγματος ελέγχου αποδίδουν πιο ακριβείς εκτιμήσεις (μειωμένος Δειγματοληπτικός Κίνδυνος ή μειωμένο περιθώριο αβεβαιότητας).

Η δειγματοληπτική εξέταση δεν αποτελεί την κατάλληλη ελεγκτική προσέγγιση σε περιπτώσεις που η Εκτιμώμενη Ανακρίβεια είναι σχεδόν ίση ή μεγαλύτερη από την Ανεκτή Ανακρίβεια (δηλαδή αν η Εκτιμώμενη Ανακρίβεια υπερβαίνει το 70% της Ανεκτής Ανακρίβειας) ή σε περίπτωση που αναμένεται σημαντικό σφάλμα στον πληθυσμό (δηλαδή μεγαλύτερο του 5%). Σε τέτοιες περιπτώσεις θα πρέπει να επαναπροσδιορίζεται η ελεγκτική προσέγγιση που θα ακολουθηθεί.

Από τα παραπάνω προκύπτει ότι το ποσό της Ανεκτής Ανακρίβειας πρέπει να είναι μεγαλύτερο από το ποσό της Εκτιμώμενης Ανακρίβειας. Το μέγεθος της παραπάνω διαφοράς είναι κριτήριο για την αξιολόγηση:
α.
Της απαιτούμενης ακρίβειας των δειγματοληπτικών συμπερασμάτων.

β. 
Του μεγέθους του κατάλληλου δείγματος ελέγχου και της επάρκειας της τεκμηρίωσης για ένα συγκεκριμένο επίπεδο επιδιωκόμενης ελεγκτικής διασφάλισης.
Βήμα 5: Προσδιορισμός μεθόδου επιλογής του δείγματος ελέγχου
Το μέγεθος του υπό εξέταση δείγματος μπορεί να προσδιοριστεί είτε με στατιστική ή μη στατιστική δειγματοληψία.

Όταν χρησιμοποιείται η Στατιστική Δειγματοληψία, το δείγμα επιλέγεται με τέτοιο τρόπο ώστε κάθε στοιχείο του πληθυσμού να έχει τις ίδιες πιθανότητες επιλογής. Όταν χρησιμοποιείται η Μη Στατιστική Δειγματοληψία, η επιλογή του δείγματος γίνεται με βάση την κρίση του ελεγκτή. Επειδή ο στόχος της ελεγκτικής δειγματοληψίας είναι να παρέχει στον ελεγκτή μια λογική βάση για την εξαγωγή συμπερασμάτων για τον ελεγχόμενο πληθυσμό, είναι σημαντικό ο ελεγκτής να επιλέξει ένα αντιπροσωπευτικό δείγμα, το οποίο να απαρτίζεται από στοιχεία που κατέχουν τα τυπικά χαρακτηριστικά του πληθυσμού.

Οι μέθοδοι επιλογής δείγματος από τον ελεγχόμενο πληθυσμό, με στρωματοποίηση (stratification) του ελεγχόμενου πληθυσμού που αποτελεί μία αναγνωρισμένη πρακτική στη δειγματοληπτική προσέγγιση ή χωρίς στρωματοποίηση, είναι οι ακόλουθες:
(α)
Η Μέθοδος Τυχαίας Επιλογής του δείγματος (random selection) έχει ως στόχο κάθε στοιχείο του πληθυσμού να έχει τις ίδιες πιθανότητες επιλογής. Αυτό μπορεί να επιτευχθεί με τη χρήση πινάκων τυχαίας επιλογής αριθμών ή με τη χρήση ειδικού λογισμικού δειγματοληψίας ή του Microsoft Excel.
(β)
Η Μέθοδος της Πρόχειρης Επιλογής του δείγματος (haphazard selection) επιτρέπει την επιλογή ενός αντιπροσωπευτικού δείγματος με βάση την κρίση του ελεγκτή, χωρίς τη χρήση κάποιας δομημένης τεχνικής. «Πρόχειρη» δεν σημαίνει χωρίς προσπάθεια ή κριτική σκέψη. Τα στοιχεία του δείγματος δεν επιλέγονται με μεροληπτικό τρόπο ούτε προβλεπόμενο. Δηλαδή, δεν υπάρχει συγκεκριμένος λόγος για τον οποίο κάποια στοιχεία επιλέγονται ή όχι προς εξέταση, ενώ  και με αυτόν τον τρόπο όλα τα στοιχεία ενός πληθυσμού έχουν ίδιες πιθανότητες επιλογής.
(γ)
Η Μέθοδος της Συστηματικής Επιλογής του δείγματος (systematic selection) πραγματοποιείται με την επιλογή κάθε ν-ιοστού στοιχείου ανεξαρτήτως μεγέθους ή νομισματικής αξίας. Με βάση αυτή τη μέθοδο, ο ελεγκτής επιλέγει τυχαία το πρώτο ελεγχόμενο στοιχείο και στη συνέχεια επιλέγει κάθε επόμενο ν-ιοστό στοιχείο. Η Συστηματική Επιλογή δεν ενδείκνυται σε περιπτώσεις που το υπό εξέταση χαρακτηριστικό δεν είναι ομοιόμορφα κατανεμημένο στον πληθυσμό.
(δ)    Επιλογή κατά ομάδες, περιλαμβάνει την επιλογή ομάδας(ων) συνεχόμενων μονάδων από τον πληθυσμό. Η εξέταση μιας ομάδας μονάδων, σπάνια θα ήταν ενδεδειγμένη τεχνική επιλογής δείγματος, όταν ο ελεγκτής προτίθεται να εξάγει έγκυρα συμπεράσματα σχετικά με το σύνολο του πληθυσμού  βασιζόμενος στο δείγμα.

(ε)
Η δειγματοληψία της νομισματικής μονάδας, είναι είδος επιλογής σταθμισμένης αξίας, στην οποία το μέγεθος του δείγματος, η επιλογή και η αξιολόγηση καταλήγει σε συμπέρασμα σε χρηματικά ποσά.

Η IFAC στον οδηγό εφαρμογής των Διεθνών Ελεγκτικών Προτύπων για ελέγχους μικρομεσαίων επιχειρήσεων, χρησιμοποιεί τη δειγματοληψία της νομισματικής μονάδας για επιλογή δειγμάτων στο πλαίσιο δοκιμασιών λεπτομερειών (test of details). Στο πλαίσιο της τεκμηρίωσης της εκτίμησης του κινδύνου ουσιώδους σφάλματος η IFAC προτείνει την αξιολόγηση του κινδύνου ουσιώδους σφάλματος σε τρεις κατηγορίες (Μέσο-M-Moderate, Υψηλό-H-High, Χαμηλό-L-Low), ως ακολούθως:
	Ενδογενής Κίνδυνος
	Κίνδυνος

Εσωτερικών Δικλίδων
	Κίνδυνος Ουσιώδους Σφάλματος

	
	
	

	 H
	H
	H

	H
	M
	M

	H
	L
	 L

	M
	H
	M

	M
	M
	M

	M
	L
	L

	L
	H
	L

	L
	M
	L

	L
	L
	L


Η αξιολόγηση του κινδύνου δικλίδων διασφάλισης ως Μέσο ή Χαμηλό προϋποθέτει εκτέλεση διαδικασιών δοκιμασιών δικλίδων. Η μεθοδολογία που παρουσιάζει η IFAC βασίζεται στην παρακάτω σχέση :
	Επίπεδο 
	Επίπεδο 
	Συντελεστής 

	Κινδύνου Ουσιώδους

Σφάλματος 
	Εμπιστοσύνης
	Εμπιστοσύνης

	 
	 
	 

	Υψηλό/High
	95%
	3.0

	Μέσο/Moderate
	80-90%
	1.6 – 2.3

	Χαμηλό/Low
	65-75%
	1.1 – 1.4


Η διαδικασία επιλογής δείγματος περιλαμβάνει τις παρακάτω εργασίες:

●
Στοχοθετημένη επιλογή των υψηλής αξίας μονάδων του δείγματος (key items)

●
Καθορισμός του κατάλληλου συντελεστή εμπιστοσύνης 

●
Υπολογισμός διαστήματος δειγματοληψίας (ουσιώδες μέγεθος εκτέλεσης /συντελεστής εμπιστοσύνης).

●
Υπολογισμό του δείγματος.

Ακολουθεί παράδειγμα δειγματοληψίας με τη μέθοδο της νομισματικής μονάδας:

Περιοχή ελέγχου: Έξοδα

Συνολική αξία ελεγχόμενου πληθυσμού : € 500.000

Σημαντικά στοιχεία υποκείμενα σε ατομική δειγματοληψία : € 38.430

Ουσιώδες Μέγεθος Εκτέλεσης : € 15.000

Κίνδυνος Ουσιώδους Σφάλματος :Υψηλός/High

Συντελεστής Εμπιστοσύνης: 95 % -3

Υπολογισμός Διαστήματος Δειγματοληψίας (Ουσιώδες Μέγεθος Εκτέλεσης /Συντελεστής Εμπιστοσύνης): € 5.000

Υπολογισμός δείγματος ελέγχου =( € 500.000- € 38.430)/€ 5000 ≈ 93 παραστατικά εξόδων.

 (στ) 
Μέθοδος Μη Στατιστικής Ελεγκτικής Δειγματοληψίας

Το μέγεθος του επιλεγόμενου δείγματος ελέγχου μπορεί να προσδιοριστεί και με τον ακόλουθο τύπο (κλάσμα), που έχει διαμορφωθεί λαμβάνοντας υπόψη τη μη πραγματοποίηση στρωματοποίησης του ελεγχόμενου πληθυσμού:

                                                 Αξία (€) Πληθυσμού Ελεγχόμενων Στοιχείων

                                                  x Συντελεστής Εμπιστοσύνης 

Μέγεθος Δείγματος Ελέγχου = -------------------------------------------------------------------

[Ανεκτή Ανακρίβεια (€) – Εκτιμώμενη Ανακρίβεια (€)]

Όταν το μέγεθος του δείγματος ελέγχου που προκύπτει από την εφαρμογή του παραπάνω τύπου δεν είναι ακέραιος αριθμός, στρογγυλοποιείται προς τα πάνω στον αμέσως επόμενο ακέραιο αριθμό.
Παράδειγμα υπολογισμού του δείγματος ελέγχου με Μη Στατιστική Δειγματοληψία και προβολή των εντοπισθεισών ανακριβειών (Projection) στον ελεγχόμενο πληθυσμό παρατίθεται στο επισυναπτόμενο Παράρτημα στη σελίδα 23, όπου αξιολογούνται τα αποτελέσματα της ελεγκτικής δειγματοληψίας για τον υπολογισμό της Συνολικής Ανακρίβειας.
Βήμα 6: Εκτέλεση της ελεγκτικής δειγματοληψίας
Ο ελεγκτής πρέπει να εκτελεί τις ενδεδειγμένες ελεγκτικές διαδικασίες για κάθε στοιχείο που επιλέγεται. Εάν η διαδικασία ελέγχου δεν έχει εφαρμογή για το επιλεγμένο στοιχείο, ο ελεγκτής πρέπει να εκτελέσει τη διαδικασία σε ένα άλλο στοιχείο προς αντικατάσταση την αρχικά επιλεγέντος στοιχείου. Εάν δεν είναι εφικτή η εφαρμογή των σχεδιασμένων ελεγκτικών  διαδικασιών, ή κατάλληλων εναλλακτικών διαδικασιών, σε επιλεγμένο στοιχείο, τότε θα πρέπει το στοιχείο αυτό να εκλαμβάνεται ως ανακρίβεια. 

Αν τα αρχικά αποτελέσματα του ελέγχου δεν αποκαλύπτουν ανακρίβειες δεν επιτρέπεται η μείωση του μεγέθους του προς εξέταση δείγματος, διότι ένα μειωμένο δείγμα δεν θα παρέχει το αρχικά σχεδιασμένο επίπεδο διασφάλισης που απαιτείται για την επαρκή τεκμηρίωση του ελέγχου.

Αντίθετα, αν τα αρχικά αποτελέσματα του ελέγχου αποκαλύπτουν σημαντικές ανακρίβειες, οι οποίες όταν προβληθούν υποδηλώνουν ή αποκαλύπτουν ότι υπάρχει σημαντική ανακρίβεια στον πληθυσμό, ενδείκνυται η διακοπή των δειγματοληπτικών επαληθευτικών διαδικασιών.

Σε αυτή την περίπτωση η ελεγχόμενη οντότητα οφείλει να εντοπίσει την πηγή των ανακριβειών και να διορθώσει τις εντοπιζόμενες ανακρίβειες με τις κατάλληλες διορθωτικές κινήσεις όπως υποβολή τροποποιητικών δηλώσεων. Στη συνέχεια θα πρέπει να γίνει εκ νέου επαλήθευση εφαρμόζοντας ελεγκτική δειγματοληψία ή άλλες διαδικασίες. Αν ξαναγίνει επαλήθευση με Ελεγκτική Δειγματοληψία, τότε αυξάνεται το μέγεθος του δείγματος για να αποκτηθούν επαρκή τεκμήρια εφόσον η ελεγχόμενη οντότητα έχει διορθώσει τις αιτίες των ανακριβειών που εντοπίστηκαν στο πρώτο στάδιο.
Βήμα 7: Αξιολόγηση ανακριβειών και προβολή ανακριβειών στον ελεγχόμενο πληθυσμό 
Αξιολόγηση εντοπιζόμενων ανακριβειών
Η κατανόηση των ανακριβειών που αποκαλύφθηκαν από την ελεγκτική δειγματοληψία είναι ένα αναπόσπαστο κομμάτι της ελεγκτικής διαδικασίας και απαιτεί αφενός τη διερεύνηση της συχνότητας και της αξίας των ανακριβειών, αφετέρου τη διερεύνηση των ακόλουθων ποιοτικών παραγόντων:

· Της φύσης και της αιτίας των ανακριβειών ώστε να τεκμηριωθεί αν οφείλονται σε ακούσιο ή εσκεμμένο λάθος ή απάτη, αν οφείλονται σε εσφαλμένη κατανόηση οδηγιών ή σε απροσεξία.

· Της πιθανής σχέσης των εντοπιζόμενων ανακριβειών με τα άλλα στάδια του ελέγχου. Η ανακάλυψη απάτης φοροδιαφυγής για παράδειγμα απαιτεί μια πιο ευρεία θεώρηση από την ανακάλυψη ενός μεμονωμένου λάθους.

Εάν η φύση και η συχνότητα των εντοπιζόμενων ανακριβειών δείχνουν ότι οι αρχικές παραδοχές του ελέγχου δεν ήταν οι κατάλληλες, θα πρέπει να αναθεωρηθεί ολόκληρος ο αρχικός σχεδιασμός των ελεγκτικών διαδικασιών.

Ανεξάρτητα από τα συμπεράσματα αναφορικά με την ανάγκη αναθεώρησης του ελεγκτικού πλάνου για την αντιμετώπιση των εντοπισθεισών ανακριβειών, θα πρέπει να ενημερώνεται η ελεγχόμενη οντότητα σχετικά με τα αποτελέσματα του ελέγχου ώστε να προβαίνει σε ανάλογες διορθωτικές κινήσεις.
Προβολή ανακριβειών (Projection) στον ελεγχόμενο πληθυσμό
Ο σκοπός της ελεγκτικής δειγματοληψίας είναι να προβάλει τα συμπεράσματα που προέκυψαν από τον έλεγχο του εξετασθέντος δείγματος στον ελεγχόμενο πληθυσμό από τον οποίο επιλέχθηκε το δείγμα. 
Οι συνηθέστερες μέθοδοι προβολής είναι οι ακόλουθες:

α. 
Εκτίμηση Αναλογίας (Ratio Estimation), με τη μέθοδο των τριών (πολλαπλασιάζοντας τη νομισματική αξία του μη ελεγχθέντος μέρους του πληθυσμού επί το λόγο της αποκαλυφθείσας ανακρίβειας στο ελεγχθέν δείγμα δια της συνολικής νομισματικής αξίας του ελεγχθέντος δείγματος). Η μέθοδος αυτή ενδείκνυται όταν η αξία των ανακαλυπτομένων ανακριβειών συνδέεται άμεσα με την αξία των δειγματοληπτικών μονάδων, δηλαδή από τις δειγματοληπτικές μονάδες με μεγάλη νομισματική αξία προκύπτουν και οι μεγαλύτερες ανακρίβειες. Τόσο η Γνωστή / Αποκαλυφθείσα Ανακρίβεια όσο και η Προβαλλόμενη Ανακρίβεια θεωρούνται ως Μη Διορθωμένες Ανακρίβειες (Σφάλματα).

β.
 Εκτίμηση Διαφοράς (Difference Estimation), με προβολή της μέσης αξίας των ανακριβειών επί τον αριθμό των στοιχείων που συνθέτουν τον πληθυσμό. Αυτή η μέθοδος είναι πιο κατάλληλη όταν οι ανακρίβειες συνδέονται με την ίδια τη μονάδα δειγματοληψίας και όχι με το ύψος της νομισματικής αξία της.
Σημειώνεται ότι η Εκτίμηση Αναλογίας και η Εκτίμηση Διαφοράς μπορεί να παράγουν πολύ διαφορετικά αποτελέσματα προβολής ανακριβειών. Η Εκτίμηση Αναλογίας είναι τυπικά η μέθοδος που προτιμάται για προβολή ανακριβειών αναφορικά με τις περισσότερες εφαρμογές δειγματοληπτικού ελέγχου. Δεν είναι σωστό να επιλέγεται η μέθοδος προβολής που επιφέρει τη μικρότερης αξίας προβολή ανακριβειών στον ελεγχόμενο πληθυσμό.
Απομόνωση (Isolation) και Περιστολή (Containment)
Η απομόνωση «ασυνήθιστων» ή «μοναδικών» περιπτώσεων στις εντοπισθείσες ανακρίβειες δεν είναι γενικά αποδεκτή. Το πρόβλημα με την απομόνωση είναι ότι σπάνια μπορεί να εξαχθεί το συμπέρασμα ότι ο υπόλοιπος ελεγχόμενος πληθυσμός στοιχείων, δεν περιέχει κι άλλα «μοναδικά» στοιχεία προβληματικού χαρακτήρα.

Αν η προβολή των ανακριβειών από τη δειγματοληψία ελέγχου είναι υπερβολικά υψηλή και οι διορθωτικές εγγραφές της ελεγχόμενης οντότητας δεν μειώνουν τα επίπεδα ελεγκτικού κινδύνου σε ένα αποδεκτό επίπεδο, τότε η υιοθέτηση ενός τύπου Περιστολής της ανακρίβειας μπορεί να αποτελεί πρακτική λύση.

Σε αυτές τις περιπτώσεις εξετάζεται αν τα συμπεράσματα που προκύπτουν από τις εντοπισθείσες ανακρίβειες (που έχουν ανακαλυφθεί από την ελεγκτική δειγματοληψία) μπορούν να δικαιολογήσουν τη δημιουργία μιας νέας υποκατηγορίας πληθυσμού που θα εξεταστεί ξεχωριστά.

Η νέα υποκατηγορία πληθυσμού (Υποπληθυσμός) θα αποτελείται από στοιχεία με χαρακτηριστικά παρόμοια με τα στοιχεία του εξετασθέντος δείγματος, με ανακρίβειες που θα ήταν επιθυμητό να περισταλούν (δηλαδή να περιοριστούν εντός των αποδεκτών ορίων), έτσι ώστε να καταστεί δυνατή η περαιτέρω επαλήθευση που θα επικεντρωθεί στην περιοχή που είναι πιθανότερο να περιέχει παρόμοιες ανακρίβειες.
Βήμα 8: Αξιολόγηση αποτελεσμάτων ελεγκτικής δειγματοληψίας
Στη φάση αυτή αξιολογούνται:

(α) 
Τα αποτελέσματα του δείγματος ελέγχου, και 

(β) 
Εάν η χρήση της ελεγκτικής δειγματοληψίας έχει παράσχει λογική βάση για την εξαγωγή εύλογων συμπερασμάτων σχετικά με τον υπό εξέταση πληθυσμό.
Συνολική Ανακρίβεια (total misstatement) ισούται με το άθροισμα της Γνωστής / Αποκαλυφθείσας Ανακρίβειας (known misstatement), που εντοπίστηκε είτε σε κονδύλια σημαντικής αξίας, τα οποία εξετάστηκαν με τη διαδικασία της  Στοχοθετημένης Επιλογής ή /και από τα λάθη που εντοπίστηκαν στα δειγματοληπτικώς εξετασθέντα στοιχεία και της Προβαλλόμενης Ανακρίβειας (projected misstatement) η οποία προκύπτει με τη μέθοδο της προβολής των λαθών από το δείγμα των εξετασθέντων στοιχείων στον ελεγχόμενο πληθυσμό.
Συνολική ανακρίβεια μεγαλύτερη της Εκτιμώμενης ανακρίβειας αλλά πλησίον της Εκτιμώμενης ανακρίβειας
Αν η Συνολική Ανακρίβεια υπερβαίνει την Εκτιμώμενη Ανακρίβεια (estimated  misstatement) αλλά δεν απέχει σημαντικά από την Εκτιμώμενη Ανακρίβεια για ένα λογαριασμό, τότε είναι δυνατόν να προκύψει το συμπέρασμα ότι το δείγμα είναι αποδεκτό, αλλά σε ένα μικρότερο επίπεδο ελεγκτικής διασφάλισης από το αρχικό σχεδιασμένο. 

Η Συνολική Ανακρίβεια θεωρείται ότι δεν απέχει σημαντικά από την Εκτιμώμενη Ανακρίβεια όταν δεν υπερβαίνει 10% του Δειγματοληπτικού Κινδύνου (δηλαδή της διαφοράς ανάμεσα σε Ανεκτή Ανακρίβεια και Εκτιμώμενη Ανακρίβεια). Σε αντίθετη περίπτωση θεωρείται ότι προκύπτει μη αποδεκτό επίπεδο κινδύνου Ουσιώδους Ανακρίβειας (δηλαδή δεν έχει επιτευχθεί ο σκοπός του ελέγχου στο επιθυμητό Επίπεδο Ελεγκτικής Διασφάλισης), διότι το μέγεθος του δείγματος δεν ήταν αρκετά μεγάλο ώστε να παρέχει το επιθυμητό Επίπεδο Ελεγκτικής Διασφάλισης.
Συνολική ανακρίβεια μεγαλύτερη της Εκτιμώμενης ανακρίβειας αλλά σε μη αποδεκτό επίπεδο
Υπάρχουν τρεις περιπτώσεις κατά τις οποίες είναι δυνατόν να προκύπτει μη αποδεκτό επίπεδο κινδύνου ανακρίβειας με βάση τα αποτελέσματα του δείγματος. Αυτές οι περιπτώσεις είναι οι ακόλουθες:
1. Ο ελεγχόμενος πληθυσμός περιέχει σημαντική ανακρίβεια

Όταν η διόρθωση ενός εντοπισθέντος σφάλματος δεν μειώνει τον κίνδυνο ύπαρξης Ουσιώδους Ανακρίβειας σε ένα αποδεκτό επίπεδο, θα πρέπει είτε να αυξηθεί σημαντικά το δείγμα ελέγχου, είτε να ζητηθεί από την ελεγχόμενη οντότητα η αναμόρφωση / διόρθωση των στοιχείων του ελεγχόμενου πληθυσμού,  ο οποίος εν συνεχεία θα επανελεγχθεί για τους σκοπούς φορολογικής συμμόρφωσης.

Σε αυτό το σημείο να διευκρινιστεί ότι ο σκοπός της Ελεγκτικής Δειγματοληψίας είναι η επιβεβαίωση της ορθότητας των στοιχείων ενός πληθυσμού. Δεν αποτελεί το κατάλληλο μέσο για την εκτίμηση ανακριβειών σε έναν πληθυσμό στοιχείου που εμπεριέχει Ουσιώδη Ανακρίβεια. Στην περίπτωση όπου η Συνολική Ανακρίβεια στο εξετασθέν δείγμα είναι μεγαλύτερη από την Ανεκτή Ανακρίβεια, τότε τα ελεγκτικά τεκμήρια που συλλέχθηκαν υποδηλώνουν την ύπαρξη Ουσιώδους Ανακρίβειας στον ελεγχόμενο πληθυσμό, και ο δειγματοληπτικός έλεγχος δεν είναι αρκετά ακριβής ώστε να τεκμηριώνει μια διορθωτική εγγραφή η σχετική αναμόρφωση. Αποτελεί ευθύνη της ελεγχόμενης οντότητας  να προβεί σε μια τεκμηριωμένη αναμόρφωση των ελεγχόμενων στοιχείων. Σε τέτοιες περιπτώσεις, η ελεγχόμενη οντότητα θα πρέπει να εκτελέσει πρόσθετες εργασίες για να τεκμηριώσει την αναγκαία αναμόρφωση νε τις κατάλληλες διορθώσεις.

2. Ο ελεγχόμενος πληθυσμός περιέχει μη σημαντική ανακρίβεια, αλλά επειδή η Εκτιμώμενη ανακρίβεια είναι πολύ μικρή, ο πληθυσμός κρίθηκε ως μη αποδεκτός

Προκειμένου να αποκτηθεί ο Επιθυμητός Βαθμός Διασφάλισης, η Συνολική Ανακρίβεια δεν θα πρέπει να υπερβαίνει την Εκτιμώμενη Ανακρίβεια συν 10% της διαφοράς ανάμεσα σε Ανεκτή Ανακρίβεια και Εκτιμώμενη Ανακρίβεια. Αν το ύψος της Εκτιμώμενης Ανακρίβειας είναι πολύ χαμηλό (πρακτική που ακολουθείται για σκοπούς μείωσης του δείγματος), υπάρχει μεγαλύτερη πιθανότητα για μη αποδεκτό αποτέλεσμα.

Σε τέτοιες περιπτώσεις θα ήταν δυνατόν να ορισθεί νέα Εκτιμώμενη Ανακρίβεια και στη συνέχεια να υπολογιστεί εκ νέου το δείγμα το οποίο θα αντικατοπτρίζει τη νέα Εκτιμώμενη Ανακρίβεια και θα είναι αυξημένο κατά τουλάχιστον 10 στοιχεία σε σύγκριση με το δείγμα που προκύπτει από την εφαρμογή του τύπου που ορίστηκε στο βήμα 4.

3. Το δείγμα ελέγχου οδήγησε σε Ουσιώδη Προβαλλόμενη Ανακρίβεια 

Σε ορισμένες περιπτώσεις είναι πιθανόν να θεωρηθεί ότι ο πληθυσμός των ελεγχόμενων στοιχείων δεν περιέχει Ουσιώδη Ανακρίβεια και ότι το δείγμα ελέγχου δεν ήταν αντιπροσωπευτικό του πληθυσμού, αν και ακολουθήθηκε μια διαδικασία επιλογής η οποία θα παρείχε αντιπροσωπευτικό δείγμα ελέγχου.

Το παραπάνω αποτελεί τον κίνδυνο λανθασμένης απόρριψης. Όταν ο ελεγκτής είναι ικανοποιημένος με τον τρόπο επιλογής του δείγματος αλλά παρ’ όλα αυτά θεωρεί ότι το εξετασθέν δείγμα περιέχει μεγαλύτερη ανακρίβεια σε σχέση με τον ελεγχόμενο πληθυσμό, μπορεί να αποφασίσει να αυξήσει το δείγμα ώστε να αποκτήσει επιπλέον διασφάλιση σχετικά με την ανακρίβεια που υφίσταται στον πληθυσμό. Σε τέτοιες περιπτώσεις το πρόσθετο δείγμα ελέγχου θα πρέπει να είναι ίσο τουλάχιστον με το ένα δεύτερο (1/2) του αρχικού δείγματος ενώ το τελικό συμπέρασμα του διενεργουμένου ελέγχου θα προκύψει συνδυαστικά από τα δύο δείγματα.
Αξιολόγηση των αποτελεσμάτων Στοχοθετημένης Επιλογής
Η αξιολόγηση του δείγματος σχετίζεται με άλλα σχετικά ελεγκτικά τεκμήρια προκειμένου να προκύψει συμπέρασμα για τον ελεγχόμενο λογαριασμό ή πληθυσμό. Η Προβαλλόμενη Ανακρίβεια και οι εντοπισθείσες Γνωστές Ανακρίβειες από τις υπόλοιπες ελεγκτικές διαδικασίες εξετάζονται συνολικά μαζί και με άλλα σχετικά ελεγκτικά τεκμήρια, όταν αξιολογείται κατά πόσο υπάρχει Ουσιώδης Ανακρίβεια στο επίπεδο των συνολικών μεγεθών των ελεγχόμενων στοιχείων. 

Σε περίπτωση που έχουν εξεταστεί στοιχεία μέσω Στοχοθετημένης Επιλογής, συγκρίνεται το Ποσοστό Ανακρίβειας (misstatement rate) που έχει προκύψει από τη Στοχοθετημένη Επιλογή, με αυτό που προέκυψε από την ελεγκτική δειγματοληψία. Αν τα Ποσοστά Ανακρίβειας διαφέρουν ουσιαστικά και τα στοιχεία που εξετάστηκαν μέσω Στοχοθετημένης Επιλογής, είχαν επεξεργαστεί με βάση τις ίδιες πολιτικές και διαδικασίες με τα στοιχεία του δείγματος, πρέπει να εξεταστεί το ενδεχόμενο το επιλεγέν δείγμα ελέγχου να μην ήταν αντιπροσωπευτικό του ελεγχόμενου πληθυσμού. Αυτό δεν σημαίνει ότι το επιλεγέν δείγμα είναι απαραίτητα μη αντιπροσωπευτικό, όπως για παράδειγμα, σε περιπτώσεις που η Στοχοθετημένη Επιλογή έχει ως κριτήριο επιλογής συγκεκριμένο χαρακτηριστικό κινδύνου.

Αν θεωρηθεί ότι το δείγμα ελέγχου δεν είναι αντιπροσωπευτικό, θα πρέπει, με τη χρήση ελεγκτικής κρίσης να καθοριστεί αν χρειάζεται επιπλέον ελεγκτική εργασία ώστε να αντιμετωπιστεί η πιθανή αύξηση του κινδύνου. Σε περίπτωση που εκτιμηθεί ότι η αιτία ήταν ότι η Εκτιμώμενη Ανακρίβεια ήταν πολύ χαμηλή, θα πρέπει να διευρυνθεί το δείγμα ελέγχου.
Χειρισμός των ανακριβειών στη Σύνοψη Μη Διορθωμένων Ανακριβειών Ελέγχου
Οι ανακρίβειες που προκύπτουν από την Ελεγκτική Δειγματοληψία αλλά και οι ανακρίβειες που εντοπίζονται από τη διαδικασία Στοχοθετημένης Επιλογής ελέγχου μεμονωμένων στοιχείων σημαντικής αξίας, όπως και οι Προβαλλόμενες Ανακρίβειες, θα πρέπει να καταχωρούνται στη Σύνοψη Μη Διορθωμένων Ανακριβειών Ελέγχου (summary of uncorrected misstatements - SUM).

Οι γνωστές / αποκαλυφθείσες ανακρίβειες πρέπει να καταχωρούνται ξεχωριστά ως Γνωστές Ανακρίβειες και οι Προβαλλόμενες Ανακρίβειες να καταχωρούνται ως Προβαλλόμενες ανακρίβειες. Η Συνολική Ανακρίβεια (Γνωστή και Προβαλλόμενη) είναι η αντικειμενικότερη εκτίμηση της ανακρίβειας στον ελεγχόμενο πληθυσμό στοιχείων. Τέλος θα πρέπει να σημειωθεί ότι η καταχώριση μιας Γνωστής Ανακρίβειας, που εντοπίστηκε με βάση τα ευρήματα της Ελεγκτικής Δειγματοληψίας, δεν μειώνει το σχετικό ποσό της Προβαλλόμενης Ανακρίβειας, στον εξεταζόμενο πληθυσμό στοιχείων.

ΠΑΡΑΡΤΗΜΑ

Παράδειγμα εφαρμογής Μη Στατιστικής Ελεγκτικής Δειγματοληψίας

Κατά τη διάρκεια εκτέλεσης του προγράμματος ελέγχου φορολογίας εισοδήματος, όπως προβλέπεται στο παράρτημα ΙΙΙ της ΠΟΛ 1159/2011, για συγκεκριμένα στο βήμα ελέγχου Γ.22 και τον έλεγχο της έκπτωσης δαπανών επιμόρφωσης προσωπικού ο ελεγκτής εξετάζει τα παρακάτω στοιχεία:

· Τα ακαθάριστα έσοδα της ελεγχόμενης οντότητας ανέρχονται σε € 120.000.000.

· Υπόλοιπο και πλήθος
 στοιχείων λογαριασμού με κωδικό αριθμό 60.02.04 «Έξοδα επιμόρφωσης προσωπικού»:  Ποσό €2.000.000 , αποτελούμενο από 500 τιμολόγια. Στον πληθυσμό περιλαμβάνεται μόνο ένα τιμολόγιο αξίας άνω των €35.000 και τα υπόλοιπα τιμολόγια (499) είναι πολύ μικρότερης αξίας. Σύμφωνα με υπολογισμούς του Νόμιμου Ελεγκτή και σε συμμόρφωση με τις προβλέψεις της ΠΟΛ 1159/2011 απαιτείται ο έλεγχος 300 παραστατικών προκειμένου να πληρείται το κριτήριο του 10% κάλυψης του ύψους του λογαριασμού. Ο Νόμιμος Ελεγκτής κρίνει ότι το μέγεθος του δείγματος που απαιτείται είναι απρόσφορο για την αντιμετώπιση του κινδύνου των φορολογικών αντικειμένων της ΠΟΛ1159/2011., διότι ο υπό εξέταση πληθυσμός που παραμένει προς έλεγχο (499 τιμολόγια) αποτελείται πολύ μεγάλο αριθμό παραστατικών μικρής αξίας που αφορούν τυποποιημένα έξοδα/συναλλαγές που υπόκεινται στις ίδιες εσωτερικές δικλίδες. Συνεπώς, η εξέταση του εκτεταμένου δείγματος ελέγχου της ΠΟΛ1159 δεν είναι αποτελεσματική με κριτήριο το κόστος και την αναμενόμενη ωφέλεια.

· Η ελεγχόμενη οντότητα εκπίπτει το σύνολο της αξίας του λογαριασμού από τα ακαθάριστα έσοδα της ελεγχόμενης χρήσεως. (Σε αντίθετη περίπτωση τα παρακάτω βήματα θα έπρεπε να εκτελεστούν για το ποσό και τον πληθυσμό εκείνο για τον οποίο δεν έγινε αναμόρφωση)

· Πλήθος και αξία στοιχείων για τα οποία προτείνεται στοχοθετημένη δειγματοληψία βάσει νομισματικής αξίας: 1 τιμολόγιο συνολικής αξίας €35.000.

Από τον έλεγχο αυτό δεν εντοπίστηκαν εξαιρέσεις/λάθη.

· Ουσιώδες Μέγεθος Εκτέλεσης €50.000.

· Ο ελεγκτής έκρινε ότι βάσει των κριτηρίων που περιγράφονται στη σελίδα 14 ότι η ανεκτή ανακρίβεια για σκοπούς της συγκεκριμένης δοκιμασίας είναι ίση με το ουσιώδες μέγεθος εκτέλεσης (€15.000)

· Το επιθυμητό επίπεδο διασφάλισης από την συγκεκριμένη δοκιμασία είναι «Υψηλό», (Συντελεστής διασφάλισης: 3)

· Εκτιμώμενη Ανακρίβεια: Ο ελεγκτής κρίνοντας από τα αποτελέσματα προηγούμενων ελέγχων στο συγκεκριμένο λογαριασμό και από τις 
επιχειρησιακά χαρακτηριστικά της ελεγχόμενης οντότητας εκτιμά ότι υπάρχει ανακρίβεια της τάξης του 0.5% ή €9.825.

Σύμφωνα με τα παραπάνω και ύστερα από εφαρμογή του τύπου που περιγράφεται στη σελίδα 17, ο αριθμός του δείγματος (τιμολογίων) προς εξέταση υπολογίζεται ως εξής:

€2.000.000-€35.000*3(€50.000-€35.000)=147 τιμολόγια

Με βάση μίας από τις μεθόδους που περιγράφονται στο βήμα 5 της σελίδας 17 επιλέγονται τα τιμολόγια που θα ελεγχθούν με κριτήριο αν αφορούν δαπάνες επιμόρφωσης του προσωπικού της με αντικείμενο σχετικό με τις εργασίες της επιχείρησης ή με την χρήση ηλεκτρονικών υπολογιστών ή προγραμμάτων αυτών που χρησιμοποιούνται για τις ανάγκες της επιχείρησης.

Έστω ότι από το ανωτέρω δείγμα 147 τιμολογίων συνολικής αξίας € 160.000 διαπιστώθηκαν εξαιρέσεις συνολικού ύψους €750. Από τα παραπάνω και με την εφαρμογή της εκτίμησης αναλογίας για την προβολή των αποτελεσμάτων στον πληθυσμό όπως περιγράφεται στη σελίδα 19, η εκτίμηση στο σύνολο του πληθυσμού γίνεται ως εξής:

€750€160.000×€1.965.000-€160.000=€ 8.461

Οι μη διορθωμένες ανακρίβειες ανέρχονται σε €9.211 (=€750+€8.461). Δεδομένου ότι η συνολική ανακρίβεια (€9.211) δεν υπερβαίνει την εκτιμώμενη ανακρίβεια [€9.825 = (€2.000.000-€35.000)*0.5%] το δείγμα είναι αποδεκτό παρέχοντας το επιθυμητό επίπεδο ελεγκτικής διασφάλισης.

Από τη σύγκριση των αποτελεσμάτων της στοχοθετημένης επιλογής (όπου δεν βρέθηκαν εξαιρέσεις) με τα αποτελέσματα της ελεγκτικής δειγματοληψίας, θεωρείται ότι αυτά διαφέρουν σημαντικά. Ο κυριότερος λόγος είναι ότι η επιλογή στοιχείων με τη μέθοδο της στοχοθετημένης δειγματοληψίας επικεντρώθηκε σε τιμολόγια υψηλής νομισματικής αξίας για τα οποία διαφορετικές διαδικασίες εσωτερικών δικλίδων είχαν εφαρμοστεί».
ΕΚΘΕΣΗ ΑΝΕΞΑΡΤΗΤΟΥ ΟΡΚΩΤΟΥ ΕΛΕΓΚΤΗ ΛΟΓΙΣΤΗ
Προς Διαχειριστή/ές της Κοινοπραξίας «XXX»
Έκθεση επί των Λογιστικών Καταστάσεων
Ελέγξαμε τις ανωτέρω λογιστικές καταστάσεις της Κοινοπραξίας ΧΧΧ (εφεξής «η Κοινοπραξία»), η οποία έχει συσταθεί από τις εταιρείες ΑΑΑ και ΒΒΒ (εφεξής «τα Μέλη»). Οι λογιστικές καταστάσεις αποτελούνται από τον ισολογισμό της 31ης Δεκεμβρίου 201X, την κατάσταση αποτελεσμάτων και τον πίνακα διάθεσης αποτελεσμάτων της χρήσεως που έληξε την ημερομηνία αυτή.
Ευθύνη Διαχειριστή για τις Λογιστικές Καταστάσεις
Ο διαχειριστής της Κοινοπραξίας έχει την ευθύνη για την κατάρτιση αυτών των λογιστικών καταστάσεων σύμφωνα με τα υποδείγματα και τις γενικές λογιστικές αρχές του Ελληνικού Γενικού Λογιστικού Σχεδίου και  με βάση τις διατάξεις του άρθρου 293 του Ν. 4072/2012, όπως και για εκείνες τις εσωτερικές δικλίδες που ο διαχειριστής καθορίζει ως απαραίτητες ώστε να καθίσταται δυνατή η κατάρτιση λογιστικών καταστάσεων απαλλαγμένων από ουσιώδη ανακρίβεια, που οφείλεται είτε σε απάτη είτε σε λάθος.
Ευθύνη Ελεγκτή
Η δική μας ευθύνη είναι να εκφράσουμε γνώμη επί αυτών των λογιστικών καταστάσεων, με βάση τον έλεγχο μας, όπως προβλέπεται από τις διατάξεις του Ν. 3693/2008 και του άρθρου 3 του ΠΔ 226/1992. Διενεργήσαμε τον έλεγχό μας σύμφωνα με τα Διεθνή Πρότυπα Ελέγχου. Τα πρότυπα αυτά απαιτούν να συμμορφωνόμαστε με κανόνες δεοντολογίας, καθώς και να σχεδιάζουμε και διενεργούμε τον έλεγχο με σκοπό την απόκτηση εύλογης διασφάλισης για το εάν οι λογιστικές καταστάσεις είναι απαλλαγμένες από ουσιώδη ανακρίβεια, που οφείλεται είτε σε απάτη είτε σε λάθος.

Ο έλεγχος περιλαμβάνει τη διενέργεια διαδικασιών για την απόκτηση ελεγκτικών τεκμηρίων, σχετικά με τα ποσά και τις πληροφορίες στις λογιστικές καταστάσεις. Οι επιλεγόμενες διαδικασίες βασίζονται στην κρίση του ελεγκτή περιλαμβανομένης της εκτίμησης των κινδύνων ουσιώδους ανακρίβειας των λογιστικών καταστάσεων, που οφείλεται είτε σε απάτη είτε σε λάθος. Κατά τη διενέργεια αυτών των εκτιμήσεων κινδύνου, ο ελεγκτής εξετάζει τις εσωτερικές δικλίδες που σχετίζονται με την κατάρτιση και εύλογη παρουσίαση των λογιστικών καταστάσεων της Κοινοπραξίας, με σκοπό το σχεδιασμό ελεγκτικών διαδικασιών κατάλληλων για τις περιστάσεις, αλλά όχι με σκοπό την έκφραση γνώμης επί της αποτελεσματικότητας των εσωτερικών δικλίδων της Κοινοπραξίας. Ο έλεγχος περιλαμβάνει επίσης την αξιολόγηση της καταλληλότητας των λογιστικών αρχών και μεθόδων που χρησιμοποιήθηκαν και του εύλογου των εκτιμήσεων που έγιναν από τους Διαχειριστές, καθώς και αξιολόγηση της συνολικής παρουσίασης των λογιστικών καταστάσεων. Πιστεύουμε ότι τα ελεγκτικά τεκμήρια που έχουμε συγκεντρώσει είναι επαρκή και κατάλληλα για τη θεμελίωση της ελεγκτικής μας γνώμης.

Γνώμη 

Κατά τη γνώμη μας,  οι ανωτέρω λογιστικές καταστάσεις έχουν καταρτιστεί, από κάθε ουσιώδη άποψη, σύμφωνα με τα υποδείγματα και τις γενικές λογιστικές αρχές του Ελληνικού Γενικού Λογιστικού Σχεδίου και με βάση τις διατάξεις του άρθρου 293 του Ν. 4072/2012.

Βάση Λογιστικής και Περιορισμοί Διανομής και Χρήσης της Παρούσας Έκθεσης

Χωρίς να διαφοροποιούμε τη γνώμη μας εφιστούμε την προσοχή στο γεγονός ότι οι ανωτέρω λογιστικές καταστάσεις δεν αποτελούν ένα ολοκληρωμένο σύνολο οικονομικών καταστάσεων καταρτισμένων σύμφωνα με  τα λογιστικά πρότυπα που προδιαγράφονται από τον  ΚΝ 2190/1920, διότι δεν περιλαμβάνουν προσάρτημα/σημειώσεις επί του ισολογισμού και της κατάστασης αποτελεσμάτων (και επιπροσθέτως καταστάσεις μεταβολών ιδίων κεφαλαίων και ταμειακών ροών, όπως προβλέπεται από την Ελληνική νομοθεσία για τις ενοποιούμενες επιχειρήσεις στις οικονομικές καταστάσεις μητρικής τους εταιρείας).
 Ως εκ τούτου οι ανωτέρω λογιστικές καταστάσεις μπορεί να μην είναι κατάλληλες για σκοπούς, πέραν της ενημέρωσης των Μελών της Κοινοπραξίας, αναφορικά με την οικονομική της θέση κατά την 31 Δεκεμβρίου 201X και τα αποτελέσματα των εργασιών της για τη χρήση που έληξε την ημερομηνία αυτή.

Ελεγκτική Εταιρεία ΧΧΧ





Τόπος/Ημερομηνία

Διεύθυνση Έδρας




           Ο Ορκωτός Ελεγκτής Λογιστής

Αρ Μ ΣΟΕΛ ΧΧΧ






Αρ Μ ΣΟΕΛ ΧΧΧ












� Ο ορισμός και η επεξήγηση της έννοιας αυτής διατυπώνεται στη σελίδα 25





� Για σκοπούς του παραδείγματος ως δειγματοληπτική μονάδα ορίζεται κάθε τιμολόγιο που έχει καταχωρηθεί στο λογαριασμό αυτό





� Το εντός παρενθέσεως κείμενο περιλαμβάνεται μόνο στην περίπτωση όπου τα κοινοπρακτούντα μέρη συμμετέχουν σε ενοποίηση.

